title: Rozhodnutie Rady 2005/495/SZBP z 13. júna 2005 o uzavretí Dohody medzi Európskou úniou a Ukrajinou, ktorou sa zakladá rámec na účasť Ukrajiny na operáciách krízového riadenia Európskej únie

text:
               13.7.2005

               SK

               Úradný vestník Európskej únie

               L 182/28

         ROZHODNUTIE RADY 2005/495/SZBP
   z 13. júna 2005
   o uzavretí Dohody medzi Európskou úniou a Ukrajinou, ktorou sa zakladá rámec na účasť Ukrajiny na operáciách krízového riadenia Európskej únie
   RADA EURÓPSKEJ ÚNIE,
   so zreteľom na Zmluvu o založení Európskej únie, a najmä na jej článok 24,
   so zreteľom na odporúčanie predsedníctva,
   keďže:

               (1)

               Podmienky týkajúce sa účasti tretích štátov na operáciách krízového riadenia EÚ by mali byť ustanovené v dohode, ktorou sa zakladá rámec na takúto prípadnú budúcu účasť, a nemali by sa definovať jednotlivo pre každú dotknutú operáciu.

               (2)

               Po udelení oprávnenia Radou 23. februára 2004 rokovalo predsedníctvo s pomocou generálneho tajomníka/vysokého splnomocnenca o Dohode medzi Európskou úniou a Ukrajinou, ktorou sa zakladá rámec na účasť Ukrajiny na operáciách krízového riadenia Európskej únie.

               (3)

               Táto dohoda by sa mala schváliť,

         ROZHODLA TAKTO:
   Článok 1
   Dohoda medzi Európskou úniou a Ukrajinou, ktorou sa zakladá rámec na účasť Ukrajiny na operáciách krízového riadenia Európskej únie, sa týmto schvaľuje v mene Európskej únie.
   Text dohody je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) na podpis dohody s cieľom zaviazať Európsku úniu.
   Článok 3
   Toto rozhodnutie nadobúda účinnosť dňom jeho prijatia.
   Článok 4
   Toto rozhodnutie sa uverejní v Úradnom vestníku Európskej únie.

      V Luxemburgu 13. júna 2005

            Za Radu

            predseda

         J. ASSELBORN

   PREKLAD
   DOHODA
   medzi Európskou úniou a Ukrajinou, ktorou sa zakladá rámec na účasť Ukrajiny na operáciách krízového riadenia Európskej únie
   EURÓPSKA ÚNIA
   na jednej strane a
   UKRAJINA
   na strane druhej,
   ďalej len „strany“,
   keďže:

               (1)

               Európska únia (EÚ) sa môže rozhodnúť uskutočniť činnosť v oblasti krízového riadenia vrátane udržiavania mieru.

               (2)

               Dňa 21. a 22. júna 2002 Európska rada v Seville uzavrela dohody o konzultáciách a spolupráci medzi Európskou úniou a Ukrajinou v krízovom riadení.

               (3)

               Európska únia rozhodne, či budú na účasť na operácii krízového riadenia EÚ prizvané tretie štáty. Ukrajina môže prijať pozvanie Európskej únie a ponúknuť svoj príspevok. V takom prípade Európska únia rozhodne o prijatí navrhovaného príspevku Ukrajiny.

               (4)

               Všeobecné podmienky týkajúce sa účasti Ukrajiny na operáciách civilného a vojenského krízového riadenia by mali byť ustanovené v tejto dohode, ktorou sa zakladá rámec pre takúto možnú budúcu účasť, a nemali by sa vymedzovať jednotlivo pre každú príslušnú operáciu osobitne. Dodatočné vykonávacie dojednania by sa mali uzavrieť pre každú príslušnú operáciu, ako to ustanovuje článok 13 tejto dohody.

               (5)

               Dohoda by sa nemala dotýkať autonómie rozhodovania Európskej únie ani skutočnosti, že sa Ukrajina rozhodne od prípadu k prípadu zúčastniť na operácii krízového riadenia EÚ v súlade s jej právnymi predpismi.

               (6)

               Dohoda by sa mala týkať výhradne budúcich operácií krízového riadenia EÚ a nemala by sa dotýkať prípadných existujúcich dohôd, ktoré upravujú účasť Ukrajiny v dosiaľ prebiehajúcej operácii krízového riadenia EÚ,

         DOHODLI SA TAKTO:
   ODDIEL I
   VŠEOBECNÉ USTANOVENIA
   Článok 1
   Rozhodnutia týkajúce sa účasti
   1.   Po rozhodnutí Európskej únie prizvať Ukrajinu na účasť na operácii krízového riadenia EÚ, a keď sa Ukrajina rozhodne zúčastniť, Ukrajina poskytne informácie o svojom navrhovanom príspevku Európskej únii.
   2.   Hodnotenie príspevku Ukrajiny Európskej únii sa uskutoční po porade s Ukrajinou.
   3.   Európska únia čo najskôr informuje Ukrajinu o prvom odhade výšky možného príspevku na spoločné náklady operácie s cieľom pomôcť Ukrajine pri formulovaní svojej ponuky.
   4.   Európska únia oznámi listom Ukrajine výsledok hodnotenia s cieľom zaistiť účasť Ukrajiny v súlade s ustanoveniami tejto dohody.
   Článok 2
   Rámec
   1.   Ukrajina sa pripája k jednotnej akcii, ktorou Rada Európskej únie rozhodne, že EÚ bude viesť operáciu krízového riadenia, a ku každej jednotnej akcii alebo rozhodnutiu, ktorým Rada Európskej únie rozhodne o rozšírení operácie krízového riadenia EÚ v súlade s ustanoveniami tejto dohody a akýchkoľvek požadovaných vykonávacích dojednaní.
   2.   Príspevok Ukrajiny na operáciu krízového riadenia EÚ sa nedotýka autonómie rozhodovania Európskej únie.
   Článok 3
   Postavenie zamestnancov a ozbrojených síl
   1.   Postavenie zamestnancov vyslaných Ukrajinou v rámci operácie civilného krízového riadenia EÚ a/alebo ozbrojených síl Ukrajiny, ktoré sa podieľajú na operácii vojenského krízového riadenia EÚ, je upravené v dohode o postavení ozbrojených síl/misie, pokiaľ takáto existuje, uzatvorenej medzi Európskou úniou a štátom/štátmi, v ktorom/ktorých sa táto operácia vedie.
   2.   Postavenie zamestnancov vyslaných na veliteľstvo alebo do veliteľských štruktúr umiestnených mimo územia štátu/štátov, na území ktorého/ktorých prebieha operácia krízového riadenia EÚ, sa riadi dohovormi medzi veliteľstvom a príslušnými veliteľskými štruktúrami a Ukrajinou.
   3.   Bez toho, aby bola dotknutá dohoda o postavení ozbrojených síl/misie, uvedená v odseku 1 tohto článku, Ukrajina uplatňuje právomoc nad svojimi zamestnancami, ktorí sa zúčastňujú na operácii krízového riadenia EÚ.
   4.   Ukrajina je zodpovedná za prerokovanie každej sťažnosti súvisiacej s účasťou na operácii krízového riadenia EÚ, ktorú uplatnia jeho zamestnanci alebo ktorá sa ich týka. Ukrajina je zodpovedná za podanie žaloby, najmä súdnej, na ktoréhokoľvek zo svojich zamestnancov alebo za začatie disciplinárneho konania voči nemu v súlade so svojimi zákonmi a právnymi predpismi.
   5.   Ukrajina sa zaväzuje vypracovať vyhlásenie týkajúce sa vzdania nárokov na úhradu voči každému štátu, ktorý sa zúčastňuje na operácii krízového riadenia EÚ, na ktorej sa zúčastňuje Ukrajina, a zaväzuje sa tak urobiť pri podpisovaní tejto dohody. Vzor vyhlásenia je pripojený k tejto dohode.
   6.   Členské štáty Európskej únie sa zaväzujú vypracovať vyhlásenie týkajúce sa vzdania nárokov v súvislosti s akoukoľvek budúcou účasťou Ukrajiny na operácii krízového riadenia EÚ a zaväzujú sa tak urobiť pri podpisovaní tejto dohody. Vzor vyhlásenia je pripojený k tejto dohode.
   Článok 4
   Utajované skutočnosti
   1.   Ukrajina prijíma primerané opatrenia s cieľom zabezpečiť, aby utajované skutočnosti EÚ boli chránené v súlade s bezpečnostnými predpismi Rady Európskej únie obsiahnutými v rozhodnutí Rady 2001/264/ES z 19. marca 2001, ktorým sa prijímajú bezpečnostné nariadenia Rady (1), a v súlade s ďalšími usmerneniami vydanými príslušnými orgánmi, vrátane veliteľa operácie EÚ o operácii vojenského krízového riadenia EÚ, alebo veliteľom misie EÚ o operácii civilného krízového riadenia EÚ.
   2.   Ak EÚ a Ukrajina uzavreli dohodu o bezpečnostných postupoch na výmenu utajovaných skutočností, ustanovenia takejto dohody sa uplatňujú v kontexte operácie krízového riadenia EÚ.
   ODDIEL II
   VŠEOBECNÉ PODMIENKY TÝKAJÚCE SA ÚČASTI NA OPERÁCIÁCH CIVILNÉHO KRÍZOVÉHO RIADENIA
   Článok 5
   Zamestnanci vyslaní v rámci operácie civilného krízového riadenia EÚ
   1.   Ukrajina zabezpečuje, aby jej zamestnanci vyslaní v rámci operácie civilného krízového riadenia EÚ vykonávali svoju misiu v súlade s:

               —

               jednotnou akciou a následnými zmenami a doplneniami, ako je uvedené v článku 2 ods. 1 tejto dohody,

               —

               operačným plánom,

               —

               vykonávacími opatreniami.

         2.   Ukrajina včas oboznamuje veliteľa misie pre operáciu civilného krízového riadenia EÚ a generálny sekretariát Rady Európskej únie s každou zmenou týkajúcou sa jej príspevku na operáciu civilného krízového riadenia EÚ.
   3.   Zamestnanci vyslaní v rámci operácie civilného krízového riadenia EÚ sa podrobia lekárskej prehliadke, očkovaniu a majú od príslušného orgánu Ukrajiny lekárske potvrdenie, že sú schopní vykonávať svoje služobné povinnosti. Zamestnanci vyslaní v rámci operácie civilného krízového riadenia EÚ predložia kópiu tohto potvrdenia.
   Článok 6
   Velenie
   1.   Zamestnanci, ktorých vysiela Ukrajina, vykonávajú svoje služobné povinnosti a správajú sa tak, že majú na zreteli výhradne záujmy operácie civilného krízového riadenia EÚ.
   2.   Všetci zamestnanci zostávajú v plnom rozsahu pod velením ich vnútroštátnych orgánov.
   3.   Vnútroštátne orgány odovzdajú operatívnu kontrolu veliteľovi misie pre operáciu civilného krízového riadenia EÚ, ktorý vykonáva toto velenie prostredníctvom hierarchickej štruktúry velenia a riadenia.
   4.   Veliteľ misie velí operácii civilného krízového riadenia EÚ a zabezpečuje jej každodenné riadenie.
   5.   Ukrajina má rovnaké práva a povinnosti týkajúce sa každodenného riadenia operácie ako členské štáty Európskej únie, ktoré sa zúčastňujú na operácii, v súlade s právnymi nástrojmi uvedenými v článku 2 ods. 1 tejto dohody.
   6.   Veliteľ misie pre operáciu civilného krízového riadenia EÚ zodpovedá za disciplinárnu kontrolu zamestnancov operácie civilného krízového riadenia EÚ. V prípade nutnosti začne príslušný vnútroštátny orgán disciplinárne konanie.
   7.   Ukrajina ustanoví kontaktnú osobu národného kontingentu (NPC), aby zastupovala jej národný kontingent v rámci operácie. NPC sa zodpovedá veliteľovi misie pre operáciu civilného krízového riadenia EÚ vo vnútroštátnych záležitostiach a je zodpovedná za každodennú disciplínu kontingentu.
   8.   Európska únia prijíma rozhodnutie ukončiť operáciu po porade s Ukrajinou pod podmienkou, že Ukrajina stále prispieva na operáciu civilného krízového riadenia EÚ v deň ukončenia operácie.
   Článok 7
   Finančné aspekty
   1.   Ukrajina znáša všetky náklady spojené so svojou účasťou na operácii okrem nákladov, ktoré podliehajú spoločnému financovaniu, ako je ustanovené v prevádzkovom rozpočte operácie. Tento postup sa nedotýka článku 8.
   2.   V prípade úmrtia, úrazu, straty alebo škody spôsobenej fyzickej alebo právnickej osobe pochádzajúcej zo štátu/štátov, na území ktorého/ktorých sa operácia vedie, Ukrajina po určení svojej zodpovednosti zaplatí náhradu škody za podmienok ustanovených v dohode o postavení misie, pokiaľ takáto existuje, ako je uvedené v článku 3 ods. 1 tejto dohody.
   Článok 8
   Príspevok do prevádzkového rozpočtu
   1.   Ukrajina prispieva na financovanie prevádzkového rozpočtu operácie civilného krízového riadenia EÚ.
   2.   Finančný príspevok Ukrajiny do prevádzkového rozpočtu sa rovná nižšej z týchto dvoch čiastok:

               a)

               podielu referenčnej čiastky, ktorý je úmerný pomeru jeho HND k celkovej sume HND všetkých štátov prispievajúcich do prevádzkového rozpočtu operácie; alebo

               b)

               podielu referenčnej čiastky na prevádzkovom rozpočte, ktorý je úmerný pomeru počtu jeho zamestnancov zúčastňujúcich sa na operácii k celkovému počtu zamestnancov všetkých štátov zúčastňujúcich sa na operácii.

         3.   Bez ohľadu na odseky 1 a 2 Ukrajina neprispieva na financovanie diét vyplácaných zamestnancom členských štátov Európskej únie.
   4.   Bez ohľadu na odsek 1 Európska únia oslobodzuje v zásade tretie štáty od finančných príspevkov na určitú operáciu civilného krízového riadenia EÚ, keď:

               a)

               Európska únia rozhodne, že tretí štát zúčastňujúci sa na operácii poskytuje značný príspevok, ktorý je pre túto operáciu podstatný; alebo

               b)

               tretí štát zúčastňujúci sa na operácii má taký HND na osobu, ktorý nepresahuje HND žiadneho iného členského štátu Európskej únie.

         5.   Veliteľ misie pre operáciu civilného krízového riadenia EÚ a príslušné administratívne služby Ukrajiny podpíšu dohodu o praktických spôsoboch platby príspevkov Ukrajiny do prevádzkového rozpočtu operácie civilného krízového riadenia EÚ. Táto dohoda zahŕňa medziiným tieto ustanovenia:

               a)

               príslušnú čiastku;

               b)

               spôsoby platby finančného príspevku;

               c)

               postup pri audite.

         ODDIEL III
   VŠEOBECNÉ PODMIENKY TÝKAJÚCE SA ÚČASTI NA OPERÁCIÁCH VOJENSKÉHO KRÍZOVÉHO RIADENIA
   Článok 9
   Účasť na operácii vojenského krízového riadenia EÚ
   1.   Ukrajina zabezpečuje, aby jej ozbrojené sily a zamestnanci, ktorí sa zúčastňujú na operácii vojenského krízového riadenia EÚ, vykonávali svoju misiu v súlade s:

               —

               jednotnou akciou a následnými zmenami a doplneniami, ako je uvedené v článku 2 ods. 1 tejto dohody,

               —

               operačným plánom,

               —

               vykonávacími opatreniami.

         2.   Zamestnanci, ktorých vysiela Ukrajina, vykonávajú svoje služobné povinnosti a správajú sa tak, že majú na zreteli výhradne záujem operácie vojenského krízového riadenia EÚ.
   3.   Ukrajina včas oboznamuje veliteľa operácie EÚ s každou zmenou týkajúcou sa svojej účasti na operácii.
   Článok 10
   Velenie
   1.   Všetci príslušníci ozbrojených síl a zamestnanci, ktorí sa zúčastňujú na operácii vojenského krízového riadenia EÚ, zostávajú v plnom rozsahu pod velením svojich vnútroštátnych orgánov.
   2.   Vnútroštátne orgány odovzdajú operatívne a taktické velenie a/alebo kontrolu svojich ozbrojených síl a zamestnancov veliteľovi operácie EÚ. Veliteľ operácie EÚ má právo delegovať svoje právomoci.
   3.   Ukrajina má rovnaké práva a povinnosti týkajúce sa každodenného riadenia operácie ako zúčastnené členské štáty Európskej únie.
   4.   Veliteľ operácie EÚ môže po porade s Ukrajinou kedykoľvek požiadať Ukrajinu, aby zrušila svoj príspevok.
   5.   Ukrajina vymenuje vysokého vojenského zástupcu (SMR), ktorý má za úlohu zastupovať jej národný kontingent na operácii vojenského krízového riadenia EÚ. SMR sa vo všetkých záležitostiach týkajúcich sa operácie radí s veliteľom ozbrojených síl EÚ a je zodpovedný za každodennú disciplínu kontingentu.
   Článok 11
   Finančné aspekty
   1.   Bez toho, aby bol dotknutý článok 12, Ukrajina znáša všetky náklady spojené so svojou účasťou na operácii, pokiaľ tieto náklady nepodliehajú spoločnému financovaniu, ako je ustanovené v právnych nástrojoch uvedených v článku 2 ods. 1 tejto dohody, ako aj v rozhodnutí Rady 2004/197/SZBP z 23. februára 2004, ktorým sa ustanovuje mechanizmus správy financovania spoločných nákladov na operácie Európskej únie s vojenskými alebo obrannými dôsledkami (2).
   2.   V prípade úmrtia, úrazu, straty alebo škody spôsobenej fyzickej alebo právnickej osobe pochádzajúcej zo štátu/štátov, na území ktorého/ktorých sa operácia vedie, Ukrajina po určení svojej zodpovednosti zaplatí náhradu škody za podmienok ustanovených v dohode o postavení ozbrojených síl, pokiaľ takáto existuje, ktorá je uvedená v článku 3 ods. 1 tejto dohody.
   Článok 12
   Príspevok na spoločné náklady
   1.   Ukrajina prispieva na financovanie spoločných nákladov operácie vojenského krízového riadenia EÚ, ako je definované v rozhodnutí Rady vo vyššie uvedenom článku 11.
   2.   Finančný príspevok Ukrajiny na spoločné náklady sa rovná nižšej z týchto dvoch čiastok:

               a)

               podielu referenčnej čiastky na spoločných nákladoch, ktorý je úmerný pomeru jeho HND k celkovej sume HND všetkých štátov prispievajúcich na spoločné náklady operácie; alebo

               b)

               podielu referenčnej čiastky na spoločných nákladoch, ktorý je úmerný pomeru počtu jeho zamestnancov zúčastňujúcich sa na operácii k celkovému počtu zamestnancov všetkých štátov zúčastňujúcich sa na operácii.

         Pri výpočte čiastky uvedenej v odseku 2 písm. b), keď Ukrajina vysiela zamestnancov iba na veliteľstvo operácie alebo ozbrojených síl, sa použije pomer jej zamestnancov k celkovému počtu zamestnancov príslušného veliteľstva. V ostatných prípadoch ide o pomer všetkých zamestnancov, ktorých vyslala Ukrajina, k celkovému počtu zamestnancov operácie.
   3.   Bez ohľadu na odsek 1 Európska únia oslobodzuje v zásade tretie štáty od finančných príspevkov na spoločné náklady určitej operácie vojenského krízového riadenia EÚ, keď:

               a)

               Európska únia rozhodne, že tretí štát zúčastňujúci sa na operácii poskytuje značný príspevok na prostriedky a/alebo kapacity, ktoré sú pre túto operáciu podstatné; alebo

               b)

               tretí štát zúčastňujúci sa na operácii má taký HND na osobu, ktorý nepresahuje HND žiadneho iného členského štátu Európskej únie.

         4.   Správca ustanovený v rozhodnutí Rady 2004/197/SZBP z 23. februára 2004, ktorým sa ustanovuje mechanizmus správy financovania spoločných nákladov na operácie Európskej únie s vojenskými alebo obrannými dôsledkami, a príslušné administratívne orgány Ukrajiny uzatvoria dohodu. Táto dohoda zahŕňa medziiným ustanovenia o:

               a)

               príslušnej čiastke;

               b)

               spôsobe platby finančného príspevku;

               c)

               postupe pri audite.

         ODDIEL IV
   ZÁVEREČNÉ USTANOVENIA
   Článok 13
   Dohovory na vykonanie dohody
   Bez toho, aby boli dotknuté ustanovenia článku 8 ods. 5 a článku 12 ods. 4, generálny tajomník Rady Európskej únie, vysoký splnomocnenec pre spoločnú zahraničnú a bezpečnostnú politiku a príslušné orgány Ukrajiny uzavrú všetky potrebné technické a správne dohovory súvisiace s vykonávaním tejto dohody.
   Článok 14
   Neplnenie si povinností
   Ak si jedna zo strán neplní svoje povinnosti ustanovené v predchádzajúcich článkoch, druhá strana má právo túto dohodu ukončiť formou oznámenia s jednomesačnou lehotou.
   Článok 15
   Riešenie sporov
   Spory týkajúce sa výkladu alebo uplatňovania tejto dohody sa riešia medzi stranami diplomatickou cestou.
   Článok 16
   Nadobudnutie účinnosti
   1.   Táto dohoda nadobúda účinnosť prvým dňom prvého mesiaca po tom, ako sa strany vzájomne oboznámia o ukončení vnútorných postupov potrebných na tento účel.
   2.   Táto dohoda podlieha preskúmaniu najneskôr do 1. júna 2008 a následne najmenej každé tri roky.
   3.   Táto dohoda môže byť zmenená a doplnená na základe vzájomnej písomnej dohody medzi stranami.
   4.   Táto dohoda môže byť vypovedaná takým spôsobom, že jedna strana odovzdá písomné oznámenie o vypovedaní druhej strane. Takéto vypovedanie nadobudne účinnosť šesť mesiacov po prijatí oznámenia druhou stranou.

      V Luxemburgu 13. júna 2005, vypracovaná v anglickom jazyku v štyroch kópiách.

            Za Európsku úniu

            Za Ukrajinu

      (1)  Ú. v. ES L 101, 11.4.2001, s. 1. Rozhodnutie zmenené a doplnené rozhodnutím 2004/194/ES (Ú. v. EÚ L 63, 28.2.2004, s. 48).

      (2)  Ú. v. EÚ L 63, 28.2.2004, s. 68. Rozhodnutie naposledy zmenené a doplnené rozhodnutím 2005/68/SZBP (Ú. v. EÚ L 27, 29.1.2005, s. 59).
   PRÍLOHA
   TEXT VYHLÁSENÍ
   VYHLÁSENIE ČLENSKÝCH ŠTÁTOV EÚ
   Členské štáty EÚ, uplatňujúce jednotnú akciu EÚ týkajúcu sa operácie krízového riadenia, na ktorej sa zúčastňuje Ukrajina, sa budú usilovať do takej miery, do akej to dovoľuje ich vnútroštátny právny systém, vzdať sa podľa možnosti nárokov na náhradu voči Ukrajine v prípade úrazu alebo úmrtia zamestnancov, alebo škody na majetku, alebo straty majetku vo svojom vlastníctve, ktorý sa používa pri operácii krízového riadenia EÚ, ak takýto úraz, úmrtie, škodu alebo stratu:

               —

               zapríčinili zamestnanci Ukrajiny pri výkone svojich služobných povinností súvisiacich s operáciou krízového riadenia EÚ okrem prípadov hrubej nedbanlivosti alebo úmyselného zneužitia úradnej moci, alebo

               —

               vznikli používaním majetku vo vlastníctve Ukrajiny za podmienky, že sa majetok používal v súvislosti s operáciou, s výnimkou prípadov hrubej nedbanlivosti alebo úmyselného zneužitia úradnej moci zamestnancami operácie krízového riadenia EÚ z Ukrajiny, ktorí tento majetok používali.

         VYHLÁSENIE UKRAJINY
   Ukrajina uplatňujúca jednotnú akciu EÚ týkajúcu sa operácie krízového riadenia sa bude usilovať do takej miery, do akej to jej vnútroštátny právny systém dovoľuje, vzdať sa podľa možnosti nárokov na náhradu voči akémukoľvek inému štátu, ktorý sa zúčastňuje na operácii krízového riadenia EÚ, v prípade úrazu alebo úmrtia svojich zamestnancov, alebo škody na majetku, alebo straty majetku vo svojom vlastníctve, ktorý sa používa pri operácii krízového riadenia EÚ, ak takýto úraz, úmrtie, škodu alebo stratu:

               —

               zapríčinili zamestnanci pri výkone svojich služobných povinností súvisiacich s operáciou krízového riadenia EÚ okrem prípadov hrubej nedbanlivosti alebo úmyselného zneužitia úradnej moci, alebo

               —

               vznikli používaním majetku vo vlastníctve štátov zúčastňujúcich sa na operácii krízového riadenia za podmienky, že sa majetok používal v súvislosti s operáciou, s výnimkou prípadov hrubej nedbanlivosti alebo úmyselného zneužitia úradnej moci zamestnancami operácie krízového riadenia EÚ, ktorí tento majetok používali.


title: Rozhodnutie Európskeho parlamentu (EÚ) 2017/1400 zo 4. júla 2017 o predĺžení funkčného obdobia Vyšetrovacieho výboru na preskúmanie prípadov porušenia práva Únie a nesprávneho úradného postupu pri jeho uplatňovaní v súvislosti s praním špinavých peňazí, vyhýbaním sa daňovým povinnostiam a daňovými únikmi o dodatočné obdobie

text:
               29.7.2017

               SK

               Úradný vestník Európskej únie

               L 199/12

         ROZHODNUTIE EURÓPSKEHO PARLAMENTU (EÚ) 2017/1400
   zo 4. júla 2017
   o predĺžení funkčného obdobia Vyšetrovacieho výboru na preskúmanie prípadov porušenia práva Únie a nesprávneho úradného postupu pri jeho uplatňovaní v súvislosti s praním špinavých peňazí, vyhýbaním sa daňovým povinnostiam a daňovými únikmi o dodatočné obdobie
   EURÓPSKY PARLAMENT,

               —

               so zreteľom na návrh Konferencie predsedov,

               —

               so zreteľom na článok 226 Zmluvy o fungovaní Európskej únie,

               —

               so zreteľom na rozhodnutie Európskeho parlamentu, Rady a Komisie 95/167/ES, Euratom, ESUO z 19. apríla 1995 o podrobných ustanoveniach upravujúcich výkon vyšetrovacích právomocí Európskeho parlamentu (1),

               —

               so zreteľom na svoje rozhodnutie (EÚ) 2016/1021 z 8. júna 2016 o zriadení vyšetrovacieho výboru na preskúmanie prípadov porušenia práva Únie a nesprávneho úradného postupu pri jeho uplatňovaní v súvislosti s praním špinavých peňazí, vyhýbaním sa daňovým povinnostiam a daňovými únikmi, a o jeho pôsobnosti, zložení a funkčnom období (2),

               —

               so zreteľom na svoje rozhodnutie (EÚ) 2017/846 zo 16. marca 2017 o predĺžení funkčného obdobia Vyšetrovacieho výboru na preskúmanie prípadov porušenia práva Únie a nesprávneho úradného postupu pri jeho uplatňovaní v súvislosti s praním špinavých peňazí, vyhýbaním sa daňovým povinnostiam a daňovými únikmi (3),

               —

               so zreteľom na článok 198 ods. 11 rokovacieho poriadku,

               A.

               keďže vyšetrovací výbor požiadal o predĺženie svojho funkčného obdobia, aby mohol v plnom rozsahu a náležite vykonať svoj mandát vzhľadom na počet dokumentov, ktoré je ešte nutné preskúmať, zadané analýzy a zainteresované strany, ktoré majú byť vypočuté;

               1.

               rozhodol o predĺžení funkčného obdobia vyšetrovacieho výboru o dodatočné obdobie troch mesiacov.

            Za Európsky parlament

            predseda

         A. TAJANI

      (1)  Ú. v. ES L 113, 19.5.1995, s. 1.

      (2)  Ú. v. EÚ L 166, 24.6.2016, s. 10.

      (3)  Ú. v. EÚ L 125, 18.5.2017, s. 34.


title: 2009/582/ES: Rozhodnutie Komisie z  29. júla 2009 o financovaní osobitných núdzových opatrení na ochranu Spoločenstva pred besnotou

text:
               30.7.2009

               SK

               Úradný vestník Európskej únie

               L 198/85

      ROZHODNUTIE KOMISIE

   z 29. júla 2009
   o financovaní osobitných núdzových opatrení na ochranu Spoločenstva pred besnotou
   (2009/582/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 6 ods. 2,
   keďže:

               (1)

               V rozhodnutí 90/424/EHS sa ustanovuje, že ak výskyt alebo vývoj choroby uvedenej v prílohe k danému rozhodnutiu na území tretej krajiny priamo ohrozuje členský štát, môže sa prijať akékoľvek vhodné opatrenie vrátane udelenia finančného príspevku Spoločenstva určeného na opatrenia považované za osobitne potrebné z hľadiska úspechu prijatých krokov.

               (2)

               Besnota je choroba zvierat, ktorá postihuje najmä voľne žijúce a domáce mäsožravce a má vážne dôsledky na verejné zdravie. Besnota je uvedená v prílohe k rozhodnutiu 90/424/EHS.

               (3)

               Za posledné roky sa vďaka programom spolufinancovaným Spoločenstvom zameraným na orálnu imunizáciu voľne žijúcich mäsožravcov, ktoré sú zdrojom choroby, dospelo vo väčšine členských štátov k veľmi priaznivej situácii, a to k výraznému zníženiu počtu prípadov choroby u voľne žijúcich a domácich zvierat a k vymiznutiu prípadov tejto choroby u ľudí.

               (4)

               Územie Kaliningradskej oblasti, exkláva Ruska obklopená územím EÚ, susedí s členskými štátmi, ktoré sú v konečnej fáze svojho úsilia o úplnú eradikáciu choroby.

               (5)

               Litva a Poľsko oznámili Komisii, že prítomnosť sylvatickej besnoty v Kaliningradskej oblasti v súčasnosti predstavuje priame ohrozenie úspešného zavŕšenia ich programov eradikácie besnoty.

               (6)

               V Kaliningradskej oblasti je nutné okamžite konať, aby prípady zavlečenia choroby z jej územia naďalej neohrozovali pokrok dosiahnutý v oblasti zdravia ľudí a zvierat v susedných členských štátoch.

               (7)

               Je potrebné osobitné opatrenie na zabránenie neustálej reinfekcii susedných členských štátov z Kaliningradu. Vzhľadom na relatívnu veľkosť územia Kaliningradu je vhodnejšie a nákladovo-efektívnejšie podporiť úsilie o eradikáciu besnoty v Kaliningrade, než vytvoriť na území členských štátov prostredníctvom vakcinácie ochrannú zónu, ktorá by sa musela udržovať neobmedzene.

               (8)

               Podľa článku 110 nariadenia Rady (ES, Euratom) č. 1605/2002 (2) sú granty predmetom ročného programu. Uvedený ročný pracovný program sa vykonáva prostredníctvom uverejnenia výziev na predloženie návrhov, s výnimkou riadne odôvodnených mimoriadnych a naliehavých prípadov. Podľa článku 168 ods. 1 písm. b) podrobných pravidiel vykonávania nariadenia (ES, Euratom) č. 1605/2002 určeného nariadením Komisie (ES, Euratom) č. 2342/2002 (3) sa môže Komisia vo výnimočných a riadne odôvodnených mimoriadnych prípadoch rozhodnúť udeliť granty bez výzvy na predloženie návrhov.

               (9)

               Dňa 21. októbra 2008 predložilo Rusko Komisii plán eradikácie besnoty v Kaliningradskej oblasti a o tomto pláne sa skonštatovalo, že je prijateľný, pokiaľ ide o cieľ ochrany Spoločenstva proti besnote. Kroky, ktoré sa v pláne predpokladajú, sú kľúčové z hľadiska ochrany záujmu Spoločenstva, a preto je vhodné, aby Spoločenstvo financovalo určité opatrenia. Z tohto dôvodu by sa mal v roku 2009 udeliť finančný príspevok Spoločenstva na vykonávanie uvedeného plánu.

               (10)

               Toto rozhodnutie predstavuje rozhodnutie o financovaní v zmysle článku 75 nariadenia (ES, Euratom) č. 1605/2002, článku 90 podrobných pravidiel vykonávania nariadenia (ES, Euratom) č. 1605/2002 a článku 15 o vnútorných pravidlách plnenia všeobecného rozpočtu Európskych spoločenstiev (4).

               (11)

               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,

         ROZHODLA TAKTO:
   Článok 1
   1.   Týmto sa schvaľuje 36-mesačný plán eradikácie besnoty v Kaliningradskej oblasti („plán eradikácie besnoty“) predložený Ruskom.
   2.   Činnosť založená na tomto rozhodnutí sa vzťahuje na tieto špecifické operácie:

               —

               nákup vakcinačných návnad na orálnu imunizáciu voľne žijúcich mäsožravcov,

               —

               distribúcia vakcinačných návnad uvedených v predchádzajúcom bode na území Kaliningradskej oblasti.

         Článok 2
   Maximálna výška príspevku Spoločenstva sa stanovila na 1 800 000 EUR, ktoré sa majú financovať z rozpočtovej položky 17 04 03 01 všeobecného rozpočtu Európskych spoločenstiev na rok 2009.
   Článok 3
   1.   Schvaľuje sa udelenie individuálneho grantu veterinárnej a štátnej veterinárnej kontrolnej službe Kaliningradskej oblasti Ruskej federácie (Служба ветеринарии и госветинспекции Калининградской области).
   2.   Činnosti, na ktoré sa vzťahuje toto rozhodnutie, sa môžu financovať až do výšky 100 % zodpovedajúcich oprávnených nákladov pod podmienkou, že časť celkových nákladov na činnosť hradí veterinárna a štátna veterinárna kontrolná služba Kaliningradskej oblasti Ruskej federácie (Служба ветеринарии и госветинспекции Калининградской области), alebo sa uhrádza z iných príspevkov, ako je príspevok Spoločenstva.

      V Bruseli 29. júla 2009

            Za Komisiu

         Androulla VASSILIOU

            členka Komisie

      (1)  Ú. v. ES L 224, 18.8.1990, s. 19.

      (2)  Ú. v. ES L 248, 16.9.2002, s. 1.

      (3)  Ú. v. ES L 357, 31.12.2002, s. 1.

      (4)  Rozhodnutie Komisie zo 6. apríla 2009 [K(2009) 2105].


title: Rozhodnutie Rady (SZBP) 2016/51 z 18. januára 2016 na podporu Dohovoru o biologických a toxínových zbraniach (BTWC) v rámci stratégie EÚ proti šíreniu zbraní hromadného ničenia

text:
               19.1.2016

               SK

               Úradný vestník Európskej únie

               L 12/50

         ROZHODNUTIE RADY (SZBP) 2016/51
   z 18. januára 2016
   na podporu Dohovoru o biologických a toxínových zbraniach (BTWC) v rámci stratégie EÚ proti šíreniu zbraní hromadného ničenia
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 26 ods. 2 a článok 31 ods. 1,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Európska rada 12. decembra 2003 prijala stratégiu EÚ proti šíreniu zbraní hromadného ničenia (ďalej len „stratégia EÚ“) (1), ktorá v kapitole III obsahuje zoznam opatrení zameraných na boj proti takému šíreniu.

               (2)

               Únia aktívne vykonáva stratégiu EÚ a uvádza do účinnosti opatrenia uvedené v jej kapitole III, najmä tie opatrenia, ktoré súvisia s posilnením, vykonávaním a všeobecným uplatňovaním Dohovoru o biologických a toxínových zbraniach (ďalej len „BTWC“).

               (3)

               Rada 27. februára 2006 prijala jednotnú akciu 2006/184/SZBP na podporu BTWC v rámci vykonávania stratégie EÚ proti šíreniu zbraní hromadného ničenia (2). Od prijatia jednotnej akcie 2006/184/SZBP sa zmluvnými stranami BTWC stalo ďalších sedem štátov. Jednotná akcia 2006/184/SZBPstráca účinnosť 26. augusta 2007.

               (4)

               Rada v marci 2006 prijala akčný plán týkajúci sa biologických a toxínových zbraní, ktorý dopĺňa jednotnú akciu 2006/184/SZBP na podporu BTWC (3). Akčným plánom sa zabezpečuje účinné využívanie opatrení na budovanie dôvery (ďalej len „CBM“) a mechanizmu generálneho tajomníka Organizácie Spojených národov (ďalej len „OSN“) na vyšetrovanie v prípadoch podozrenia z použitia biologických zbraní.

               (5)

               Rada 10. novembra 2008 prijala jednotnú akciu 2008/858/SZBP na podporu BTWC v rámci vykonávania stratégie EÚ proti šíreniu zbraní hromadného ničenia (4). Od prijatia jednotnej akcie 2008/858/SZBP sa zmluvnými stranami BTWC stali tri ďalšie štáty a niekoľko štátov využilo pomoc, ktorú poskytli experti Únie.

               (6)

               Na šiestej hodnotiacej konferencii BTWC sa rozhodlo o zriadení jednotky podpory vykonávania (ďalej len „ISU“) s päťročným mandátom (2007 – 2011) v rámci ženevskej pobočky Úradu OSN pre otázky odzbrojenia (ďalej len „UNODA“) s cieľom poskytovať administratívnu podporu zasadnutiam, ktoré sa dohodli na šiestej hodnotiacej konferencii, ako aj podporovať komplexné vykonávanie a všeobecné uplatňovanie BTWC a výmenu opatrení na budovanie dôvery (CBM).

               (7)

               Rada 18. júla 2011 prijala rozhodnutie 2011/429/SZBP (5) o pozícii Európskej únie na Siedmej konferencii zmluvných štátov o preskúmaní BTWC.

               (8)

               Na siedmej hodnotiacej konferencii BTWC sa rozhodlo o obnovení mandátu ISU na ďalšie päťročné obdobie (2012 – 2016) a rozšírení jej úloh aj na vykonávanie rozhodnutia zriadiť a spravovať databázu žiadostí o pomoc a ponúk pomoci a uľahčovanie súvisiacej výmeny informácii medzi členskými štátmi a prípadne aj na podporu vykonávania rozhodnutí a odporúčaní siedmej hodnotiacej konferencie zo strany štátov, ktoré sú zmluvnými štátmi dohovoru.

               (9)

               Rada 23. júla 2012 prijala rozhodnutie 2012/421/SZBP (6) na podporu BTWC v rámci stratégie EÚ proti šíreniu zbraní hromadného ničenia. Od prijatia rozhodnutia 2012/421/SZBP sa zmluvnými stranami BTWC stalo šesť ďalších štátov a niekoľko štátov využilo pomoc, ktorú poskytli experti Únie.

               (10)

               Ciele rozhodnutia 2011/429/SZBP a rozhodnutia 2012/421/SZBP, a najmä tie aspekty, v súvislosti s ktorými sa dosiahol konsenzus na siedmej hodnotiacej konferencii, by sa mali plniť,

         PRIJALA TOTO ROZHODNUTIE:
   Článok 1
   1.   Na účely okamžitého a praktického uplatňovania niektorých prvkov stratégie EÚ proti šíreniu zbraní hromadného ničenia a na základe úspešného vykonávania jednotnej akcie 2006/184/SZBP, jednotnej akcie 2008/858/SZBP a rozhodnutia Rady 2012/421/SZBP slúži toto rozhodnutie ako operačný nástroj politiky na plnenie cieľov rozhodnutia 2011/429/SZBP a zameriava sa najmä na tie aspekty, v súvislosti s ktorými sa dosiahol konsenzus na siedmej hodnotiacej konferencii, ako sa uvádza v jej záverečnej správe.
   Toto rozhodnutie sa riadi týmito zásadami:

               a)

               čo najlepším využívaním skúseností získaných prostredníctvom jednotnej akcie 2006/184/SZBP, jednotnej akcie 2008/858/SZBP a rozhodnutia Rady 2012/421/SZBP;

               b)

               reagovaním na konkrétne potreby, ktoré vyjadrili štáty, ktoré sú zmluvnými stranami BTWC, ako aj štáty, ktoré jeho zmluvnými stranami nie sú, v súvislosti s lepším vykonávaním a všeobecným uplatňovaním BTWC;

               c)

               podporovaním národnej a regionálnej zodpovednosti za projekty v záujme zabezpečenia ich dlhodobej udržateľnosti a vybudovania partnerstva medzi Európskou úniou a tretími stranami v rámci BTWC;

               d)

               zameraním sa na tie činnosti, ktoré prinášajú konkrétne výsledky a/alebo prispievajú ku skorému dosiahnutiu spoločných postojov dôležitých pre hodnotiacu konferenciu BTWC v roku 2016;

               e)

               začlenením merateľných ukazovateľov výsledkov, ktoré je potrebné stanoviť pred začatím činnosti, vrátane tých, ktoré sa týkajú vplyvu informovanosti a vzdelávacích programov, a to vždy, keď je to možné;

               f)

               podporovaním predsedu zasadnutí štátov, ktoré sú zmluvnými stranami dohovoru, a čo najlepším využívaním mandátu ISU dohodnutého na šiestej hodnotiacej konferencii a obnoveného a rozšíreného na siedmej hodnotiacej konferencii.

         2.   Európska únia podporuje tieto projekty zodpovedajúce opatreniam stratégie EÚ:

               —

               podpora všeobecného dodržiavania BTWC prostredníctvom nabádania štátov, ktoré nie sú zmluvnými stranami dohovoru, aby lepšie pochopili výhody pristúpenia k dohovoru a väčšieho zapájania sa do zasadnutí BTWC a iných činností;

               —

               posilnenie interakcie s mimovládnymi zainteresovanými stranami, pokiaľ ide o vedu a techniku, ako aj biologickú bezpečnosť a biologickú ochranu;

               —

               rozvoj vnútroštátnych kapacít pre vykonávanie BTWC, najmä v rozvojových krajinách a v oblastiach, ako je napr. oblasť článkov VII a X, a to zlepšovaním kvality a zvyšovaním počtu vyhlásení predložených v rámci opatrení na budovanie dôvery v záujme posilnenia dôvery v dodržiavanie dohovoru;

               —

               podpora programu medzi zasadnutiami a prípravy na ôsmu hodnotiacu konferenciu;

               —

               posilnenie mechanizmu generálneho tajomníka Organizácie Spojených národov na vyšetrovanie údajného použitia chemických, biologických a toxínových zbraní (SGM);

               —

               poskytovanie nástrojov na zvyšovanie informovanosti, vzdelávania a účasti.

         Podrobný opis týchto projektov je uvedený v prílohe.
   Článok 2
   1.   Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku (ďalej len „VP“).
   2.   Technické vykonávanie činností uvedených v článku 1 sa zverí UN ODA. UN ODA vykonáva svoje úlohy pod vedením VP. VP na tento účel uzavrie s UN ODA potrebné dojednania.
   Článok 3
   1.   Referenčná suma na vykonávanie projektov uvedených v článku 1 ods. 2 je 2 340 000 EUR.
   2.   Výdavky financované zo sumy stanovenej v odseku 1 sa spravujú v súlade s postupmi a pravidlami, ktoré sa vzťahujú na všeobecný rozpočet Únie.
   3.   Komisia dohliada na riadne spravovanie výdavkov uvedených v odseku 1. Na tento účel uzavrie s UN ODA dohodu o financovaní. V nej sa stanoví, že UN ODA má zabezpečiť zviditeľnenie príspevku Únie zodpovedajúce jeho výške.
   4.   Komisia vyvinie úsilie, aby sa dohoda o financovaní uvedená v odseku 3 uzavrela čo najskôr po nadobudnutí účinnosti tohto rozhodnutia. Informuje Radu o všetkých ťažkostiach, ktoré v tomto procese vzniknú, ako aj o dátume uzavretia dohody o financovaní.
   Článok 4
   VP podáva Rade správu o vykonávaní tohto rozhodnutia na základe pravidelných správ, ktoré vypracúva UN ODA. Uvedené správy tvoria základ pre hodnotenie, ktoré vykoná Rada. Komisia poskytuje informácie o finančných aspektoch projektov uvedených v článku 1 ods. 2.
   Článok 5
   1.   Toto rozhodnutie nadobúda účinnosť dňom jeho prijatia.
   2.   Toto rozhodnutie stráca účinnosť 36 mesiacov po uzavretí dohody o financovaní uvedenej v článku 3 ods. 3 alebo 6 mesiacov odo dňa jeho prijatia, ak v tejto lehote nedôjde k uzavretiu dohody o financovaní.

      V Bruseli 18. januára 2016

            Za Radu

            predsedníčka

         F. MOGHERINI

      (1)  Dokument Rady 15708/03. Zatiaľ neuverejnený v úradnom vestníku, ale dostupný na http://register.consilium.europa.eu

      (2)  Ú. v. EÚ L 65, 7.3.2006, s. 51.

      (3)  Ú. v. EÚ C 57, 9.3.2006, s. 1.

      (4)  Ú. v. EÚ L 302, 13.11.2008, s. 29.

      (5)  Rozhodnutie Rady 2011/429/SZBP z 18. júla 2011 o pozícii Európskej únie na Siedmej konferencii zmluvných štátov o preskúmaní Dohovoru o zákaze vývoja, výroby a hromadenia zásob bakteriologických (biologických) a toxínových zbraní a ich zničení (BTWC) (Ú. v. EÚ L 188, 19.7.2011, s. 42).

      (6)  Rozhodnutie Rady 2012/421/SZBP z 23. júla 2012 na podporu Dohovoru o biologických a toxínových zbraniach (BTWC) v rámci stratégie EÚ proti šíreniu zbraní hromadného ničenia (Ú. v. EÚ L 196, 24.7.2012, s. 61).

      PRÍLOHA
      1.   PROJEKTY
      1.1.   Projekt č. 1: Podpora všeobecného uplatňovania BTWC

      1.1.1   Účel projektu

      Presadzovať všeobecné dodržiavanie BTWC prostredníctvom nabádania štátov, ktoré nie sú zmluvnými stranami dohovoru, aby lepšie pochopili výhody pristúpenia k dohovoru a väčšieho zapájania sa do zasadnutí a iných činností realizovaných v rámci BTWC. Týmto projektom sa podporí vykonávanie rozhodnutí a odporúčaní zo siedmej hodnotiacej konferencie týkajúcich sa všeobecného uplatňovania BTWC.
      1.1.2   Očakávané výsledky projektu

                  a)

                  zvýšené dodržiavanie BTWC vo všetkých zemepisných oblastiach;

                  b)

                  lepšie pochopenie BTWC zo strany príslušných vnútroštátnych orgánov vrátane parlamentných orgánov a/alebo posilnenie subregionálnej siete týkajúcej sa BTWC s cieľom podporovať členstvo BTWC a vykonávanie tohto dohovoru;

                  c)

                  zvýšený počet štátov, ktoré sa zaviazali k pristúpeniu k BTWC a ktoré vykonávajú kroky na tento účel;

                  d)

                  zvýšený počet štátov, ktoré síce nie sú zmluvnými stranami dohovoru BTWC, ale sú zapojené do jeho činností a zasadnutí;

                  e)

                  dobrovoľné vykonávanie BTWC štátmi pred ich pristúpením k dohovoru;

            1.1.3   Opis projektu

      Hodnotiace konferencie BTWC pravidelne potvrdzujú, že narastanie počtu členov dohovoru má veľký význam. Stále však existuje 24 štátov, ktoré nie sú zmluvnými stranami BTWC, najmä v Afrike a Tichomorí. Tento projekt preto zahŕňa osobitné programy zamerané na tieto štáty. V rámci programov by sa úzko spolupracovalo s inými príslušnými subjektmi vrátane Organizácie pre zákaz chemických zbraní (OPCW), rezolúcie výboru Bezpečnostnej rady Organizácie Spojených národov (rezolúcia BR OSN) 1540, centier excelentnosti CBRN a organizácií občianskej spoločnosti (ako je napr. VERTIC a Inštitút pre bezpečnostné štúdie) s cieľom rozvíjať prebiehajúce pracovné vzťahy s príslušnými regionálnymi a subregionálnymi orgánmi, v prípade potreby poskytovať špeciálne informačné materiály a priamo komunikovať so štátmi v cieľovom regióne.
      Mnohé činnosti zamerané na všeobecné uplatňovanie v danej krajine sa budú vykonávať na žiadosť štátov, ktoré nie sú zmluvnými stranami dohovoru, počínajúc tými, ktoré majú členstvo BTWC na dosah. Uvedené činnosti by vychádzali z rokovaní a výsledkov z predchádzajúcich regionálnych seminárov, ktoré by sa odovzdali s ohľadom na vnútroštátnu situáciu a prispôsobili vnútroštátnym podmienkam. Zahŕňali by prípravu pracovného plánu týkajúceho sa všeobecného uplatňovania pre každý zúčastnený štát, a to za účasti vnútroštátnych zainteresovaných strán. Ak je to možné a vhodné, uvedené návštevy by mohli byť spoločnou činnosťou štátov, medzi ktorými prebieha úzka spolupráca a ktoré majú podobné vnútroštátne podmienky. Ťažiskovými oblasťami činností bude poskytovanie konkrétnych informačných materiálov o výhodách pristúpenia k BTWC, zvýšenie informovanosti vnútroštátnych zainteresovaných strán vrátane parlamentných poslancov a iných politických činiteľov, zriadenie národnej koordinácie a sponzorovanie účasti kľúčových osôb na zasadnutiach BTWC alebo iných príslušných podujatiach.
      1.2.   Projekt č. 2: Interakcia s mimovládnymi zainteresovanými stranami, pokiaľ ide o vedu a techniku

      1.2.1   Účel projektu

      Posilniť interakciu medzi procesom BTWC a mimovládnymi zainteresovanými stranami, ako sú vedecká obec a priemysel, a to prostredníctvom organizovania regionálnych seminárov o vedeckých a technických otázkach a o biologickej bezpečnosti a biologickej ochrane v rámci príprav na ôsmu hodnotiacu konferenciu. Tento projekt by ďalej tiež priamo zapájal vedcov a odborníkov na biologickú bezpečnosť v rozvojových krajinách v záujme zvýšenia informovanosti o BTWC s cieľom budovať kapacity pre účinnejšie vykonávanie dohovoru a uľahčovať medzinárodnú spoluprácu na mierové účely.
      1.2.2   Očakávané výsledky projektu

                  a)

                  väčšia informovanosť vedeckej obce a priemyslu o BTWC a súvisiacich otázkach a väčšie zapojenie vedeckej obce a národných a regionálnych vedeckých, odborných a priemyselných združení do vykonávania BTWC;

                  b)

                  širšie a hlbšie pochopenie významu vedeckých a technických otázok, pokiaľ ide o vykonávanie dohovoru zo strany vnútroštátnych tvorcov politík a úradníkov;

                  c)

                  konštruktívne podklady pre úvahy v rámci stáleho bodu programu v oblasti vedy a techniky na zasadnutiach BTWC, ako aj podklady pre úvahy o spôsoboch posilnenia preskúmania vedeckého a technického vývoja relevantného pre BTWC na ôsmej hodnotiacej konferencii;

                  d)

                  väčšia interakcia medzi vedeckou komunitou, akademickou obcou, výskumnými organizáciami, profesijnými združeniami, priemyslom a regulačnými agentúrami a tvorcami politiky na vnútroštátnej a regionálnej úrovni a viac príspevkov do preskúmania vedeckého a technického vývoja, ktorý je relevantný pre dohovor;

                  e)

                  podpora väzieb s ďalšími viacstrannými a regionálnymi iniciatívami v oblasti vedy a techniky a

                  f)

                  zvýšená medzinárodná spolupráca vo vedeckej a technickej oblasti, ktorá by mohla podporovať budovanie kapacít v rozvojových krajinách v oblastiach relevantných pre BTWC, najmä článkov VII a X, ako je zisťovanie, diagnostika a predchádzanie vypuknutiu chorôb, vakcíny, terapeutiká, analytické metódy, pripravenosť a reakcia.

            1.2.3   Opis a vykonávanie projektu

      Maximálne päť seminárov organizovaných v spolupráci s celosvetovými a regionálnymi vedeckými združeniami, priemyslom (zastúpeným celosvetovými alebo regionálnymi príslušnými priemyselnými federáciami a odbornými združeniami, ako napríklad združeniami v oblasti biologickej bezpečnosti) a akademickými odborníkmi, pričom pozornosť by sa sústredila na témy uvedené v rámci stáleho bodu programu o vede a technike a ich vplyv na biologickú bezpečnosť a biologickú ochranu a podporil by sa regionálny dialóg o týchto otázkach a zároveň zvýšila informovanosť vedeckej a odbornej obce v regiónoch. Takéto semináre sa budú podľa potreby organizovať popri príslušných vedeckých konferenciách alebo konferenciách na tému biologickej bezpečnosti s cieľom maximalizovať možnosti osvetovej činnosti a minimalizovať náklady. Kľúčovým prvkom týchto seminárov bude aktívna účasť vedcov a odborníkov v oblasti regulácie z rozvojových krajín, čo si bude vyžadovať finančnú podporu. S cieľom ďalej podporiť zapojenie uvedených zainteresovaných strán budú k dispozícii malé granty, aby mohli tieto subjekty vykonávať následný výskum vedúci k vydaniu publikácií na témy, o ktorých sa diskutovalo na seminároch.
      Udržateľnosť tohto projektu sa zabezpečí prostredníctvom virtuálnej siete expertov, ktorá sa vytvorí z účastníkov seminárov. Takíto experti by sa mohli začleniť aj do národných delegácií vyslaných na zasadnutia BTWC a mohli by prispieť k preskúmaniu vedeckého a technického vývoja.
      1.3.   Projekt č. 3: Rozvoj kapacít v záujme vykonávania BTWC

      1.3.1   Účel projektu

      Siedma hodnotiaca konferencia potvrdila, že účinnosť BTWC by posilnilo prijatie a vykonanie potrebných vnútroštátnych opatrení. Na uvedenej konferencii sa štáty, ktoré sú zmluvnými stranami dohovoru, vyzvali, aby prijali legislatívne, správne, súdne a iné opatrenia, vrátane zvyšovania informovanosti a kódexov správania, zamerané na posilnenie vykonávania BTWC na vnútroštátnej úrovni a zaistenie bezpečnosti a ochrany mikrobiologických alebo iných biologických prostriedkov alebo toxínov. Na základe skúseností získaných v rámci vykonávania jednotnej akcie 2008/858/SZBP a rozhodnutia Rady 2012/421/SZBP sa rozšírené programy pomoci pri vykonávaní na národnej úrovni poskytnú maximálne ôsmim krajinám.
      1.3.2   Očakávané výsledky projektu

                  a)

                  prijatie náležitých legislatívnych alebo správnych opatrení vrátane trestnoprávnych ustanovení, ktorých súčasťou bude aj široké spektrum opatrení týkajúcich sa zákazov a preventívnych opatrení stanovených v BTWC a vypracovaných na siedmej konferencii o preskúmaní;

                  b)

                  účinné vykonávanie a presadzovanie s cieľom predísť porušovaniu BTWC a ukladať sankcie v prípade jeho porušenia;

                  c)

                  lepšia koordinácia a vytvorenie siete všetkých zainteresovaných strán zapojených do procesu BTWC, a to vrátane národných a regionálnych združení pre oblasť biologickej bezpečnosti, parlamentných poslancov a súkromného sektora s cieľom podporiť účinné vykonávanie;

                  d)

                  podpora programov zameraných na zvyšovanie informovanosti, kódexov správania a noriem biologickej bezpečnosti a biologickej ochrany;

                  e)

                  vytvorenie alebo posilnenie národných mechanizmov zberu požadovaných informácií a každoročného predkladania CBM;

                  f)

                  zvýšenie počtu štátov, ktoré sú zmluvnými stranami dohovoru, zúčastňujúcich sa pravidelne na výmene CBM a zvýšená kvalita poskytnutých informácií;

                  g)

                  zvýšenie počtu štátov, ktoré sú zmluvnými stranami dohovoru, predkladajúcich výsledky CBM elektronicky;

                  h)

                  zvýšenie počtu štátov, ktoré sú zmluvnými stranami dohovoru, aktívne prispievajúcich k preskúmaniu vývoja vo vede a technike v rámci BTWC;

                  i)

                  prehĺbená vedecká spolupráca medzi krajinami v oblastiach relevantných pre BTWC a

                  j)

                  zlepšenie technickej spôsobilosti a chápania zo strany vedcov z rozvojových krajín, ktorí sa zúčastňujú na takýchto programoch.

            1.3.3   Opis projektu

      Každý program bude trvať približne 12 mesiacov, podľa potreby sa doň zapoja delegácie EÚ a centrá excelentnosti CBRN v prijímateľských krajinách a regionálne strediská OSN pre otázky odzbrojenia a bude ho tvoriť:

                  a)

                  počiatočný seminár na vnútroštátnej úrovni, na ktorom by sa mali zúčastniť všetky relevantné domáce agentúry a zainteresované strany s cieľom predstaviť BTWC, určiť motivovaných a spoľahlivých miestnych partnerov a vykonať počiatočné posúdenie potrieb a priorít;

                  b)

                  využívanie existujúcej príručky CBM a usmernení pre vnútroštátne vykonávanie a vhodné informácie alebo elektronická odborná príprava pre kontaktné miesta BTWC týkajúce sa spôsobu využívania elektronickej platformy po jej sfunkčnení;

                  c)

                  vypracovanie štruktúrovaného akčného plánu prispôsobeného potrebám prijímateľskej krajiny zahŕňajúceho návštevy rôznych poskytovateľov pomoci a/alebo pracovné semináre počas celého trvania programu, ako aj odbornú prípravu poskytovanú v členských štátoch EÚ alebo inde;

                  d)

                  realizácia akčného plánu, a to s poskytovateľmi pomoci vykonávajúcimi príslušné činnosti v oblasti pomoci (napr. vypracúvanie právnych predpisov, odborná príprava v oblasti biologickej bezpečnosti/biologickej ochrany, kontroly vývozu tovaru dvojakého použitia, príprava a predkladanie CBM, policajný výcvik, zvyšovanie informovanosti pre vedeckých pracovníkov, plánovanie núdzovej reakcie atď.) a

                  e)

                  súhrnný seminár po ukončení činností, na ktorom sa zídu všetky zúčastnené strany, agentúry podajú správy a svojej činnosti a pokroku a posúdia sa akékoľvek potreby poskytnutia ďalšej pomoci alebo jej pokračovania.

            V záujme zabezpečenia účinnej a produktívnej spolupráce sa pre expertov EÚ, ktorí pomáhajú prijímateľským krajinám v rámci tohto projektu, zorganizujú semináre s cieľom prediskutovať najlepšie postupy a náležitú prípravu na činnosti poskytovania pomoci.
      1.4.   Projekt č. 4: Podpora programu medzi zasadnutiami a prípravy na ôsmu hodnotiacu konferenciu

      1.4.1   Účel projektu

      Tento program sa zameriava na mobilizáciu štátov, ktoré sú zmluvnými stranami BTWC, v záujme aktívnej účasti na ôsmej hodnotiacej konferencii prostredníctvom organizovania regionálnych/subregionálnych seminárov a poskytnutia príležitosti na uvažovanie o hlavných témach programu medzi zasadnutiami v období rokov 2012 – 2015 a na ich prediskutovanie.
      Zahŕňa aj praktickú podporu, pokiaľ ide o témy, o ktorých sa rokovalo počas programu medzi zasadnutiami, akou je napr. článok VII a koncepcia mechanizmu partnerského preskúmania.
      1.4.2   Očakávané výsledky projektu

                  a)

                  zvýšenie informovanosti o BTWC a ôsmej hodnotiacej konferencii v roku 2016 a jej význame pre budúci vývoj dohovoru;

                  b)

                  komplexný a medziregionálny dialóg o otázkach, ktoré je potrebné zvážiť v súvislosti s ôsmou hodnotiacou konferenciou;

                  c)

                  vypracovanie viacerých návrhov nových iniciatív, ktoré sa majú uskutočniť po ôsmej hodnotiacej konferencii, a široká podpora ich prijatia na ôsmej hodnotiacej konferencii;

                  d)

                  ďalšie rozpracovanie koncepcie mechanizmu partnerského preskúmania v rámci BTWC. Podpora by sa mohla poskytnúť napríklad na zorganizovanie jedného alebo viacerých takýchto cvičení v tretích krajinách a identifikáciu užitočných skúseností s ohľadom na relevantnosť tejto koncepcie, a

                  e)

                  identifikácia skúsenosti získaných z epidémie eboly v západnej Afrike, ktoré sú relevantné pre vykonávanie článkov VII a X BTWC.

            1.4.3   Opis projektu

      Zorganizuje sa séria regionálnych/subregionálnych seminárov zameraná na riešenie tém programu medzi zasadnutiami v období rokov 2012 – 2015 a na pomoc predsedovi ďalšej hodnotiacej konferencie pred ôsmou hodnotiacou konferenciou a počas nej, a to s ohľadom na budúci vývoj BTWC; cieľom seminárov bude podporiť spoločné porozumenie na regionálnom/subregionálnom základe prostredníctvom diskusii o návrhoch dosiahnutia pokroku v týchto otázkach. Takéto semináre by sa mohli konať popri vedeckých a technických seminároch opísaných vyššie s cieľom čo najviac využívať zdroje a expertov a podporiť dialóg a vzájomné vzťahy medzi vedcami – a to bez ohľadu na ich inštitucionálnu príslušnosť – a tvorcami politiky. Podujatia sa podľa potreby budú organizovať aj v Ženeve. Tieto semináre by sa preto mali zameriavať aj na účasť vedcov a zástupcov priemyslu a profesijných združení. Podporil by sa vznik širokého okruhu štátov, ktoré sú zmluvnými stranami, v prospech ďalšieho posilnenia BTWC. Program sponzorovania by bol spojený so seminármi, aby sa účastníkom z rozvojových štátov, ktoré sú zmluvnými stranami dohovoru, umožnila účasť na seminároch a ôsmej hodnotiacej konferencii. V tejto súvislosti je potrebné preskúmať, ako by sa podporení účastníci mohli počas zasadnutí BTWC spojiť s členmi delegácií členských štátov EÚ.
      Úvahy o tom, ako sfunkčniť článok VII BTWC, by boli cenné s prihliadnutím na mnohé skúsenosti získané z epidémie eboly v západnej Afrike. Na základe nadobudnutých skúseností sa zrealizuje štúdia zameraná na dôsledky prepuknutia nákazy a medzinárodnú reakciu na ňu, pokiaľ ide o vykonávanie článku VII BTWC, ale tiež na aspekty relevantné pre článok X v oblasti vedeckej spolupráce a rozvoja terapeutík a vakcín. Na zváženie štátom, ktoré sú zmluvnými stranami dohovoru, sa pri ich prípravách na ôsmu hodnotiacu konferenciu predloží správa.
      Uskutoční sa aspoň jedno cvičenie medzi zainteresovanými štátmi, ktoré sú zmluvnými stranami mechanizmu partnerského hodnotenia, s cieľom rozšíriť podporu tejto koncepcie a ďalej preskúmať jej význam. Cvičenie bude vychádzať z cvičenia, ktoré sa konalo vo Francúzsku v roku 2013, a cvičenia krajín Beneluxu v roku 2015 a následne sa vypracuje správa, ktorá sa predloží na zváženie štátom, ktoré sú zmluvnými stranami dohovoru, pred ôsmou hodnotiacou konferenciou preskúmaní. Vypracuje sa aj štúdia, ako dosiahnuť väčšiu účinnosť ustanovení článku V BTWC, pokiaľ ide o konzultácie medzi štátmi, ktoré sú zmluvnými stranami dohovoru.
      1.5.   Projekt č. 5: Podpora mechanizmu generálneho tajomníka OSN

      1.5.1   Účel projektu

      Podpora posilnenia mechanizmu generálneho tajomníka Organizácie Spojených národov na vyšetrovanie údajného použitia chemických, biologických a toxínových zbraní (SGM).
      1.5.2   Očakávané výsledky projektu

      Posilnenie pripravenosti SGM vrátane činností podľa výsledkov analýzy získaných skúseností v súvislosti s vyšetrovacou misiou OSN v Sýrii v roku 2013:

                  a)

                  rozšírenie zoznamu vyškolených expertov (podujatia základnej a špecializovanej odbornej prípravy – odhaduje sa uskutočnenie asi troch kurzov odbornej prípravy);

                  b)

                  zvolanie ustanovujúceho zasadnutia zainteresovaných strán SGM (jedno zasadnutie): zasadnutie poslúži ako mechanizmus spolupráce v rámci organizácií i medzi nimi, a to aj vtedy, ak sa SGM neaktivuje, s cieľom pravidelne posudzovať a ďalej posilňovať SGM;

                  c)

                  podujatia odbornej prípravy pre viacero organizácií: odborná príprava, ktorú spoločne organizuje OSN a iné medzinárodné organizácie s cieľom využívať a lepšie koordinovať existujúce zdroje a najlepšie postupy v záujme maximalizovania účinnosti a predchádzania zdvojovaniu úsilia (odhaduje sa uskutočnenie dvoch podujatí odbornej prípravy).

            1.5.3   Opis projektu

      Okrem ďalšej podpory poskytovanej základným a špecializovaným kurzom odbornej prípravy pre expertov zaradených na SGM zozname existuje niekoľko podujatí týkajúcich sa SGM, ktoré je možné určiť ako dôležité činnosti v rámci tohto projektu. V tomto ohľade majú mimoriadny význam činnosti zamerané na vykonávanie, okrem iného, uvedených záverov analýzy získaných skúseností v súvislosti s vyšetrovacou misiou OSN v Sýrii, a tým posilnenie SGM z dlhodobého hľadiska.
      1.6.   Projekt č. 6: Poskytovanie nástrojov na zvyšovanie informovanosti, vzdelávania a účasti

      1.6.1   Účel projektu

      Vypracovať konkrétne a praktické nástroje, materiály a prístupy s cieľom umožniť činnosti opísané v uvedených projektoch. Takéto nástroje sa vytvoria vo forme vhodnej pre ich cieľovú skupinu, vrátane tlačených verzií, a bude ich vo všeobecnosti potrebné preložiť do všetkých úradných jazykov OSN. Presadzovať využívanie nástrojov, ktoré sa vypracovali v priebehu minulých EÚ: príručky CBM a usmernení pre vnútroštátne vykonávanie.
      1.6.2   Očakávané výsledky projektu

                  a)

                  podpora projektov uvedených vyššie;

                  b)

                  väčšia informovanosť o otázkach biologických zbraní, zodpovednom správaní v oblasti vedy a etických otázkach študentov a ich učiteľov;

                  c)

                  rozsiahle šírenie informačných materiálov o BTWC a širšia problematika týkajúca sa možného zneužitia biológie.

            1.6.3   Opis projektu

      Niekoľko projektov je už možné určiť, iné však vzniknú po tom, ako sa projekt začne uskutočňovať. V predchádzajúcej kategórii sa napríklad nachádza tvorba internetových vzdelávacích zdrojov a vzdelávacích materiálov pre študentov a učiteľov biológie na univerzitách a/alebo stredných školách. V tomto smere bude dôležité využívanie technológií, ako je aktívne učenie a hybridné učenie, ako aj koordinácia s existujúcimi iniciatívami, ako je napr. práca, ktorú vykonala Univerzita Bradford v spolupráci s inými partnermi. Ďalším potrebným projektom je aj preklad webovej stránky BTWC a materiálov vypracovaných podľa tohto a predchádzajúcich rozhodnutí Rady.
      2.   PROCEDURÁLNE HĽADISKÁ, KOORDINÁCIA
      Vykonávanie projektov bude iniciovať riadiaci výbor s cieľom určiť postupy a spôsoby spolupráce. Riadiaci výbor pravidelne preskúma vykonávanie projektov aspoň raz za šesť mesiacov, a to aj využitím elektronických komunikačných prostriedkov.
      Riadiaci výbor bude zložený zo zástupcov VP a UNODA/BWC-ISU.
      Žiadosti štátov, ktoré sú zmluvnými stranami dohovoru a ktoré nie sú členskými štátmi EÚ, o akúkoľvek pomoc a spoluprácu podľa tohto rozhodnutia sa budú adresovať UNODA/BWC-ISU. UNODA/BWC-ISU tieto žiadosti podľa potreby preskúma a posúdi a predloží odporúčania riadiacemu výboru. Riadiaci výbor preskúma žiadosti o pomoc, ako aj akčné plány a ich vykonávanie. Na návrh VP a s prihliadnutím na výsledky rokovania riadiaceho výboru prijme VP po konzultácii s príslušnými pracovnými skupinami Rady konečné rozhodnutie o prijímateľských krajinách.
      V záujme toho, aby sa zo strany prijímateľských krajín zabezpečila zodpovednosť za činnosti, ktoré začala EÚ, a ich udržateľnosť, sa plánuje, aby sa vždy, ak je to možné a potrebné, od vybraných príjemcov požadovalo vypracovanie akčných plánov, v ktorých sa okrem iného upresní harmonogram realizácie činností, na ktoré boli poskytnuté finančné prostriedky (vrátane tých, na ktoré boli poskytnuté prostriedky z vnútroštátnych zdrojov), rozsah a trvanie projektu a hlavné zainteresované strany. Do prípravy týchto akčných plánov sa podľa potreby zapojí UNODA/BWC-ISU alebo členské štáty EÚ. Projekty sa budú realizovať v súlade s akčnými plánmi.
      3.   PODÁVANIE SPRÁV A VYHODNOCOVANIE
      UNODA/BWC-ISU bude VP každých šesť mesiacov predkladať správy o pokroku pri realizácii projektov. Okrem toho sa budú predkladať správy o jednotlivých činnostiach zameraných na poskytovanie pomoci, ktoré sa realizujú v rámci zavedených akčných plánov pre prijímateľské krajiny. Správy sa budú predkladať príslušnej pracovnej skupine Rady na posúdenie pokroku a celkové zhodnotenie projektov, ako aj prípadné nadviazanie na ne.
      Štáty, ktoré sú zmluvnými stranami BTWC, budú vždy, ak je to možné, informované o vykonávaní projektov, a to aj elektronickými prostriedkami. Očakáva sa, že prijímateľské štáty budú na zasadnutiach BTWC podávať správy o priebehu a výsledku činností uskutočňovaných v ich prospech a náležite ocenia podporu EÚ.
      4.   ÚČASŤ EXPERTOV POCHÁDZAJÚCICH Z ČLENSKÝCH ŠTÁTOV EÚ
      Na úspešné vykonávanie tohto rozhodnutia je potrebná aktívna účasť expertov pochádzajúcich z členských štátov EÚ. UNODA/BWC-ISU sa bude nabádať, aby týchto expertov využívala. Náklady súvisiace s plnením ich úloh a týkajúce sa realizácie projektov budú pokryté týmto rozhodnutím.
      Očakáva sa, že v súvislosti s plánovanými návštevami zameranými na poskytovanie pomoci (ako napr. právna pomoc, pomoc v súvislosti s CBM), bude bežnou praxou vyslanie skupiny najviac troch expertov po dobu najviac päť dní.
      V záujme zabezpečenia účinnej a produktívnej spolupráce sa pre expertov EÚ, ktorí pomáhajú prijímateľským krajinám v rámci tohto projektu, zorganizuje seminár s cieľom prediskutovať najlepšie postupy a náležitú prípravu na činnosti poskytovania pomoci a zostavenie súboru materiálov týkajúcich sa pomoci, ako napr. prezentácie a publikácie.
      5.   TRVANIE
      Celková odhadovaná doba realizácie projektov je 36 mesiacov.
      6.   PRÍJEMCOVIA ČINNOSTÍ
      Príjemcami projektu 1, pokiaľ ide o činnosti súvisiace so všeobecným uplatňovaním, budú štáty, ktoré nie sú zmluvnými stranami BTWC (signatárske aj nesignatárske štáty), a to vrátane súkromného sektora, akademickej obce a mimovládnych organizácií, ak je to vhodné.
      Príjemcami projektu 2 budú štáty, ktoré sú zmluvnými stranami BTWC, ktorým sa poskytne pomoc pri hodnotení dôsledkov vedeckého a technického rozvoja v súvislosti s dohovorom, zástupcovia vedeckej obce, medzinárodných, regionálnych a národných vedeckých združení, akademickej obce a priemyslu.
      Príjemcami projektu 3 v súvislosti s činnosťami na rozvoj kapacít sú štáty, ktoré sú zmluvnými stranami BTWC, s osobitným dôrazom na štáty, ktoré k dohovoru pristúpili nedávno, zatiaľ čo príjemcovia v súvislosti s činnosťami v rámci článku X budú jednotliví vedci, vedecké konferencie a inštitúcie.
      Príjemcami projektu 4 budú štáty, ktoré sú zmluvnými stranami dohovoru, najmä úradníci pracujúci na otázkach týkajúcich sa BTWC, ako napr. úradníci, ktorí pôsobia ako národné kontaktné body, a úradníci na stálych misiách v Ženeve, experti pozvaní, aby sa zúčastnili na seminároch a cvičeniach v rámci mechanizmu partnerského preskúmania, a experti, ktorí sú zapojení do prípravy štúdií o článkoch V a VII.
      Príjemcami projektu 5 budú experti na zozname SGM, účastníci kurzov a podujatí odbornej prípravy SGM a účastníci zasadnutí zainteresovaných strán.
      Príjemcami projektu 6 sú osoby, ktoré vypracúvajú príslušné materiály, ako aj tie, ktoré ich používajú, napríklad študenti a učitelia, predstavitelia priemyslu a mimovládne organizácie.
      7.   ZÁSTUPCOVIA TRETEJ STRANY
      V záujme podpory regionálnej zodpovednosti a udržateľnosti projektov sa prostredníctvom tohto rozhodnutia bude financovať účasť expertov zo štátov, ktoré nie sú členmi EÚ, vrátane expertov z relevantných regionálnych a medzinárodných organizácií. Účasť UNODA/BWC-ISU na seminároch a zasadnutiach na tému BTWC sa bude financovať. Účasť predsedu na zasadnutiach štátov, ktoré sú zmluvnými stranami BTWC, sa môže financovať na individuálnom základe.
      8.   VYKONÁVAJÚCI SUBJEKT – PERSONÁLNE OTÁZKY
      Vzhľadom na charakter činností UNODA financovaných z mimorozpočtových zdrojov, ktoré sú plánované v tomto rozhodnutí, bude potrebný dodatočný personál.
      9.   VIDITEĽNOSŤ EÚ
      UNODA prijme všetky príslušné opatrenia na propagáciu skutočnosti, že túto činnosť financuje Európska únia. Takéto opatrenia sa vykonajú v súlade s manuálom pre komunikáciu a zviditeľnenie vonkajších činností Európskej únie, ktorý vypracovala a uverejnila Európska komisia. UNODA teda zabezpečí viditeľnosť príspevku Únie prostredníctvom vhodného označovania a publicity, pričom sa vyzdvihne úloha Únie, zabezpečí transparentnosť jej činností a zvýši povedomie o dôvodoch prijatia rozhodnutia, ako aj jeho podpore zo strany Únie a výsledkoch tejto podpory. V materiáloch vytvorených v rámci projektu sa bude viditeľne zobrazovať vlajka Únie v súlade s usmerneniami Únie pre vhodné používanie a presnú reprodukciu vlajky.


title: Rozhodnutie Európskej centrálnej banky (EÚ) 2017/1403 z 23. júna 2017, ktorým sa mení rozhodnutie ECB/2012/6 o zriadení Rady TARGET2-Securities (ECB/2017/20)

text:
                  29.7.2017

                  SK

                  Úradný vestník Európskej únie

                  L 199/24

            ROZHODNUTIE EURÓPSKEJ CENTRÁLNEJ BANKY (EÚ) 2017/1403
      z 23. júna 2017,
      ktorým sa mení rozhodnutie ECB/2012/6 o zriadení Rady TARGET2-Securities (ECB/2017/20)
      RADA GUVERNÉROV EURÓPSKEJ CENTRÁLNEJ BANKY,
      so zreteľom na Zmluvu o fungovaní Európskej únie,
      so zreteľom na Štatút Európskeho systému centrálnych bánk a Európskej centrálnej banky, a najmä na jeho články 3.1, 12.1 a 12.3 a články 17, 18 a 22,
      so zreteľom na usmernenie ECB/2012/13 z 18. júla 2012 o TARGET-2 Securities (1),
      keďže:

                  (1)

                  Rada guvernérov schválila 16. marca 2016 zriadenie Rady pre trhovú infraštruktúru, nového riadiaceho orgánu zodpovedného za úlohy súvisiace s technickým a prevádzkovým riadením v oblasti trhových infraštruktúr a platforiem.

                  (2)

                  Rozhodnutie ECB/2012/6 (2) je preto potrebné zmeniť takým spôsobom, aby zohľadnilo zriadenie Rady pre trhovú infraštruktúru a fungovanie Rady T2S ako jedného zo špecializovaných zložení Rady pre trhovú infraštruktúru,

            PRIJALA TOTO ROZHODNUTIE:
      Článok 1
      Zmeny
      Rozhodnutie ECB/2012/6 sa mení takto:

                  1.

                  Článok 1 sa nahrádza takto:
                  „Článok 1
                  Vymedzenie pojmov
                  Pojmy použité v tomto rozhodnutí majú rovnaký význam ako v usmernení Európskej centrálnej banky ECB/2012/13 (*1) a v rámcovej dohode o T2S, ktorú Rada guvernérov schválila 17. novembra 2011.

                     (*1)  Usmernenie ECB/2012/13 z 18. júla 2012 o TARGET2-Securities (Ú. v. EÚ L 215, 11.8.2012, s. 19).“"

                  2.

                  V článku 2 sa odsek 1 nahrádza takto:
                  „1.   Zriaďuje sa Rada T2S ako riadiaci orgán, ktorý vypracováva pre Radu guvernérov návrhy týkajúce sa kľúčových strategických otázok a vykonáva úlohy čisto technickej povahy, ktoré mu zadáva Rada guvernérov. Funguje ako jedno z špecializovaných zložení Rady pre trhovú infraštruktúru.“

                  3.

                  V prílohe I sa v oddiele s názvom „ZLOŽENIE“ štvrtý odsek nahrádza takto:
                  „Funkčné obdobie člena Rady T2S je 24 mesiacov a môže byť obnovené. Rada guvernérov môže rozhodnúť o kratšom funkčnom období, a to okrem iného v prípadoch, keď sa členovia vzdajú funkcie alebo odídu do dôchodku pred uplynutím ich funkčného obdobia.“

                  4.

                  Príloha II sa mení takto:

                              a)

                              V článku 1 sa odsek 3 nahrádza takto:
                              „3.   Členovia sa nemôžu priamo podieľať na dohľade nad T2S alebo centrálnymi depozitármi cenných papierov, za ktorých uskutočňuje operácie vyrovnania T2S, ak by to mohlo viesť k skutočnému alebo potenciálnemu konfliktu s ich funkciami členov Rady T2S. Zavedú sa vhodné opatrenia, ktorých cieľom je identifikovať takéto konflikty a predchádzať im. Členovia nesmú byť zároveň členmi Výboru interných audítorov (IAC), ani sa každodenne nepodieľajú na činnostiach tretej úrovne riadenia.“

                              b)

                              V článku 2 sa vypúšťa odsek 1.

            Článok 2
      Záverečné ustanovenia
      Toto rozhodnutie nadobúda účinnosť 23. júna 2017.

         Vo Frankfurte nad Mohanom 23. júna 2017

               Prezident ECB

            Mario DRAGHI

         (1)  Ú. v. EÚ L 215, 11.8.2012, s. 19.

         (2)  Rozhodnutie ECB/2012/6 z 29. marca 2012 o zriadení Rady TARGET2-Securities, ktorým sa zrušuje rozhodnutie ECB/2009/6 (Ú. v. EÚ L 117, 1.5.2012, s. 13).


title: Rozhodnutie Komisie z 23. februára 2017, pokiaľ ide o udeľovanie individuálnych licencií všetkým koordinátorom európskych referenčných sietí na používanie ochrannej známky Európska referenčná sieť

text:
               24.2.2017

               SK

               Úradný vestník Európskej únie

               C 60/7

         ROZHODNUTIE KOMISIE
   z 23. februára 2017,
   pokiaľ ide o udeľovanie individuálnych licencií všetkým koordinátorom európskych referenčných sietí na používanie ochrannej známky Európska referenčná sieť
   (2017/C 60/06)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na rozhodnutie Komisie z 19. septembra 2001 (PV1536), ktorým sa generálnym riaditeľom a vedúcim útvarov zveruje právomoc rozhodovať o potrebe podať žiadosť o ochranu práv duševného vlastníctva vyplývajúcich z činností alebo programov, za ktoré sú zodpovední, o udeľovaní príslušných licencií, o nadobúdaní, prevode alebo odovzdaní či vzdaní sa práv a ktorým sa generálnym riaditeľom zveruje právomoc administratívneho vykonávania, ktoré s tým súvisí,
   keďže:

               (1)

               Smernicou Európskeho parlamentu a Rady 2011/24/EÚ (1) sa stanovuje, že Komisia má podporovať rozvoj európskych referenčných sietí medzi vysoko špecializovanými poskytovateľmi zdravotnej starostlivosti v členských štátoch.

               (2)

               V článku 7 vykonávacieho rozhodnutia Komisie 2014/287/EÚ (2) sa stanovuje, že Komisia udeľuje licencie pre siete a ich členov na používanie jedinečného grafického identifikátora (ďalej len „logo“).

               (3)

               Logo „Európska referenčná sieť“ bolo Komisiou zaregistrované ako obrazová ochranná známka (predpis č. 012252128) na území Európskej únie.

               (4)

               Európska únia je zákonným majiteľom tejto ochrannej známky a je pripravená udeliť licenciu na používanie všetkým koordinátorom európskych referenčných sietí,

         ROZHODLA TAKTO:
   Článok 1
   Všetci koordinátori európskych referenčných sietí schválených radou členských štátov pre európske referenčné siete majú výlučné, bezplatné a podmienečné právo používať ochrannú známku „Európska referenčná sieť“ (predpis č. 012252128) v prípade iniciatív súvisiacich s činnosťami európskych referenčných sietí v súlade s cieľmi stanovenými v článku 12 smernice 2011/24/EÚ.
   Článok 2
   Všetci koordinátori európskych referenčných sietí schválených radou členských štátov pre európske referenčné siete sú oprávnení sublicencovať členom svojich príslušných sietí právo na používanie ochrannej známky pre iniciatívy, ktoré sa týkajú činností ich sietí.

      V Bruseli 23. februára 2017

            Za Komisiu

         Vytenis ANDRIUKAITIS

            člen Komisie

      (1)  Smernica Európskeho parlamentu a Rady 2011/24/EÚ z 9. marca 2011 o uplatňovaní práv pacientov pri cezhraničnej zdravotnej starostlivosti (Ú. v. EÚ L 88, 4.4.2011, s. 45).

      (2)  Vykonávacie rozhodnutie Komisie 2014/287/EÚ z 10. marca 2014, ktorým sa stanovujú kritériá vytvárania a hodnotenia európskych referenčných sietí, schvaľovania a hodnotenia ich členov, ako aj kritériá na uľahčenie výmeny informácií a odborných znalostí v súvislosti s vytváraním a hodnotením takýchto sietí (Ú. v. EÚ L 147, 17.5.2014, s. 79).


title: 2014/318/EÚ: Rozhodnutie Rady zo 17. februára 2014 o uzavretí Dohody medzi Európskou úniou a Ruskou federáciou o drogových prekurzoroch v mene Európskej únie

text:
               4.6.2014

               SK

               Úradný vestník Európskej únie

               L 165/6

         ROZHODNUTIE RADY
   zo 17. februára 2014
   o uzavretí Dohody medzi Európskou úniou a Ruskou federáciou o drogových prekurzoroch v mene Európskej únie

      (2014/318/EÚ)

   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 6 písm. a),
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:

               (1)

               Európska únia a Ruská federácia by mali posilniť vzájomnú spoluprácu v záujme zamedzenia zneužívaniu drogových prekurzorov zo zákonného obchodu a boja proti nezákonnej výrobe omamných a psychotropných látok.

               (2)

               V súlade s rozhodnutím Rady 2013/263/EÚ (1) bola Dohoda medzi Európskou úniou a Ruskou federáciou o drogových prekurzoroch (ďalej len „dohoda“) podpísaná 4. júna 2013 s výhradou jej neskoršieho uzavretia.

               (3)

               Dohodou by sa malo v plnej miere zabezpečiť dodržiavanie základných práv, predovšetkým vysokej úrovne ochrany pri spracúvaní a postupovaní osobných údajov medzi stranami dohody.

               (4)

               Dohoda by sa mala schváliť v mene Európskej únie,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Dohoda medzi Európskou úniou a Ruskou federáciou o drogových prekurzoroch.
   Text dohody je pripojený k tomuto rozhodnutiu.
   Článok 2
   Predseda Rady vydá v mene Európskej únie oznámenie podľa článku 11 dohody (2).
   Článok 3
   Toto rozhodnutie nadobúda účinnosť dňom jeho prijatia.

      V Bruseli 17. februára 2014

            Za Radu

            predseda

         A. TSAFTARIS

      (1)  Rozhodnutie Rady 2013/263/EÚ z 13. mája 2013 o podpise Dohody medzi Európskou úniou a Ruskou federáciou o drogových prekurzoroch v mene Európskej únie ( Ú. v. EÚ L 154, 6.6.2013, s. 5).

      (2)  Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.


title: Rozhodnutie Rady (SZBP) 2015/2006 z 10. novembra 2015, ktorým sa predlžuje mandát osobitného zástupcu Európskej únie pre Africký roh

text:
               11.11.2015

               SK

               Úradný vestník Európskej únie

               L 294/58

         ROZHODNUTIE RADY (SZBP) 2015/2006
   z 10. novembra 2015,
   ktorým sa predlžuje mandát osobitného zástupcu Európskej únie pre Africký roh
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 33 a článok 31 ods. 2,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 8. decembra 2011 prijala rozhodnutie 2011/819/SZBP (1), ktorým vymenovala pána Alexandra RONDOSA za osobitného zástupcu Európskej únie (OZEÚ) pre Africký roh. Mandát OZEÚ má uplynúť 31. októbra 2015.

               (2)

               Mandát OZEÚ by sa mal predĺžiť o ďalšie obdobie 16 mesiacov.

               (3)

               OZEÚ bude svoj mandát vykonávať v situácii, ktorá sa môže zhoršiť a mohla by brániť dosahovaniu cieľov vonkajšej činnosti Únie uvedených v článku 21 zmluvy,

         PRIJALA TOTO ROZHODNUTIE:
   Článok 1
   Osobitný zástupca Európskej únie
   Mandát pána Alexandra RONDOSA ako OZEÚ pre Africký roh sa predlžuje do 28. februára 2017. Rada môže rozhodnúť, že sa mandát OZEÚ skončí skôr, a to na základe posúdenia Politického a bezpečnostného výboru (PBV) a na návrh vysokého predstaviteľa Únie pre zahraničné veci a bezpečnostnú politiku (VP).
   Na účely mandátu OZEÚ sa vymedzuje, že Africký roh zahŕňa Džibutskú republiku, Eritrejský štát, Etiópsku federatívnu demokratickú republiku, Kenskú republiku, Somálsku federatívnu republiku, Sudánsku republiku, Juhosudánsku republiku a Ugandskú republiku. Pokiaľ ide o otázky so širšími regionálnymi dôsledkami, OZEÚ podľa potreby spolupracuje s krajinami a regionálnymi subjektmi mimo regiónu Afrického rohu.
   Článok 2
   Ciele politiky
   1.   Mandát OZEÚ je založený na cieľoch politiky Únie v súvislosti s Africkým rohom, ako sa uvádzajú v jej strategickom rámci prijatom 14. novembra 2011, regionálnom akčnom pláne pre Africký roh na roky 2015-2020 prijatom 26. októbra 2015 a príslušných záveroch Rady, a jeho cieľom je najmä aktívne prispievať k regionálnemu a medzinárodnému úsiliu o dosiahnutie pokojného spolužitia a trvalého mieru, bezpečnosti a rozvoja v krajinách tohto regiónu, ako i v ich vzájomných vzťahoch. OZEÚ okrem toho prispieva k zlepšeniu kvality, intenzity, vplyvu a viditeľnosti viaczložkovej angažovanosti Únie v oblasti Afrického rohu.
   2.   Ciele politiky, ku ktorým OZEÚ prispieva, zahŕňajú okrem iného:

               a)

               pokračujúcu stabilizáciu Afrického rohu, berúc do úvahy širšiu regionálnu dynamiku;

               b)

               vyriešenie konfliktov, konkrétne konfliktov v Somálsku, Južnom Sudáne a Sudáne, a predchádzanie potenciálnym konfliktom medzi krajinami tohto regiónu alebo v rámci nich a včasné varovanie pred takýmito konfliktami;

               c)

               podporu regionálnej politickej, bezpečnostnej a hospodárskej spolupráce;

               d)

               zlepšenie riadenia zmiešaných migračných tokov z Afrického rohu a v rámci neho, zaoberajúc sa aj podstatnými príčinami takýchto tokov.

         Článok 3
   Mandát
   1.   Na dosiahnutie cieľov politiky Únie v súvislosti s Africkým rohom sa OZEÚ udeľuje mandát:

               a)

               spolupracovať na základe strategického rámca a jeho regionálneho akčného plánu so všetkými príslušnými zainteresovanými stranami v regióne, vládami, regionálnymi orgánmi, medzinárodnými a regionálnymi organizáciami, občianskou spoločnosťou a diaspórami na účely podpory cieľov Únie a prispievania k lepšiemu pochopeniu úlohy Únie v tomto regióne;

               b)

               spolupracovať s hlavnými aktérmi mimo regiónu, ktorí majú v Africkom rohu vplyv, v záujme riešenia otázok širšej regionálnej stability, a to aj pokiaľ ide o Červené more a západný Indický oceán. Uvedené vzťahy zahŕňajú dvojstrannú spoluprácu so Spojenými štátmi americkými, krajinami Perzského zálivu, Egyptom, Tureckom a Čínou, regionálnymi kontaktmi s Radou pre spoluprácu v Perzskom zálive (GCC) a interakciu s inými príslušnými aktérmi hneď, keď sa objavia;

               c)

               zastupovať Úniu na príslušných medzinárodných fórach a v prípade potreby zabezpečiť viditeľnosť podpory Únie pri riešení kríz a konfliktov a tiež pri predchádzaní konfliktom;

               d)

               podnecovať a podporovať účinnú politickú a bezpečnostnú spoluprácu a hospodársku integráciu v tomto regióne prostredníctvom partnerstva Únie s Africkou úniou (AÚ) a regionálnymi organizáciami, najmä Medzivládnym úradom pre rozvoj (IGAD);

               e)

               sledovať politický vývoj v regióne a prispievať k rozvoju politiky Únie zameranej na tento región, a to aj v súvislosti so Somálskom, Sudánom, Južným Sudánom a Eritreou, sporom o hranice medzi Etiópiou a Eritreou a vykonávaním dohody z Alžíra, sporom o hranicu medzi Džibutom a Eritreou, s iniciatívou pre povodie Nílu a inými znepokojujúcimi otázkami týkajúcimi sa tohto regiónu, ktoré ovplyvňujú jeho bezpečnosť, stabilitu a prosperitu;

               f)

               preskúmavať cezhraničné výzvy týkajúce sa najmä migrácie a na požiadanie sa zapájať do dialógov o migrácii s príslušnými zainteresovanými stranami, a zo všeobecnejšieho hľadiska intenzívnejšie prispievať k politikám Únie týkajúcim sa migrácie a utečencov v súvislosti s týmto regiónom v súlade s politickými prioritami Únie s cieľom zvýšiť spoluprácu, a to aj pokiaľ ide o návrat a readmisiu;

               g)

               pokiaľ ide o Somálsko, v úzkej koordinácii s vedúcim delegácie Únie pre Somálsko a príslušnými regionálnymi a medzinárodnými partnermi vrátane osobitného zástupcu generálneho tajomníka Organizácie Spojených národov (OSN) pre Somálsko, AÚ a IGAD naďalej aktívne prispievať k činnostiam a iniciatívam, ktorých výsledkom bude ďalšia stabilizácia a dojednania zamerané na Somálsko po skončení prechodného obdobia v nadväznosti na pakt o novej dohode z roku 2013 a pokrok pri budovaní federálneho štátu, a na účely dosiahnutia dôveryhodného a inkluzívneho volebného procesu v Somálsku v roku 2016. Okrem toho bude OZEÚ naďalej podporovať rozvoj bezpečnostného sektora v Somálsku, a to aj prostredníctvom misií Únie v rámci SBOP nasadených v tomto regióne;

               h)

               pokiaľ ide o Sudán, v úzkej spolupráci s vedúcimi delegácií Únie v Chartúme a vedúcimi delegácií pri AÚ v Addis Abebe prispievať k súdržnosti a efektívnosti politiky Únie voči Sudánu a podporovať politické riešenia prebiehajúcich konfliktov v Dárfúre, Južnom Kordofáne a Modrom Níle a národné zmierenie prostredníctvom holistického politického procesu. OZEÚ v tejto súvislosti prispieva k jednotnému medzinárodnému prístupu spolu s AÚ a najmä vykonávacím panelom AÚ na vysokej úrovni pre Sudán a Južný Sudán (ďalej len „AUHIP“), OSN a inými hlavnými regionálnymi a medzinárodnými zainteresovanými stranami, s prihliadnutím aj na potrebu podporovať pokojné spolužitie medzi Sudánom a Južným Sudánom, najmä prostredníctvom vykonávania dohôd z Addis Abeby a riešenia otvorených otázok v nadväznosti na komplexnú mierovú dohodu;

               i)

               pokiaľ ide o Južný Sudán, vychádzajúc z nedávno podpísanej dohody o vyriešení konfliktu v Južnom Sudáne (ARC), naďalej spolupracovať na regionálnej úrovni, najmä s IGAD, AÚ, OSN, krajinami susediacimi s Južným Sudánom a ďalšími významnými medzinárodnými partnermi, aby sa zabezpečilo vykonávanie tejto dohody. V tejto súvislosti OZEÚ pracuje v úzkej spolupráci s vedúcim delegácie EÚ v Jube a vedúcim delegácie pri AÚ v Addis Abebe;

               j)

               pozorne sledovať iné cezhraničné výzvy s dopadom na oblasť Afrického rohu so zameraním na radikalizáciu a terorizmus, ale aj so zreteľom na námornú bezpečnosť a pirátstvo, organizovanú trestnú činnosť, pašovanie zbraní, výrobkov z voľne žijúcich zvierat, drog a iného tovaru a obchodovanie s nimi, ako aj akékoľvek politické a bezpečnostné dôsledky humanitárnych kríz;

               k)

               podporovať prístup k humanitárnej pomoci v celom regióne;

               l)

               prispievať k vykonávaniu rozhodnutia Rady 2011/168/SZBP (2) a politiky Únie v oblasti ľudských práv v spolupráci s OZEÚ pre ľudské práva vrátane usmernení EÚ pre oblasť ľudských práv, najmä usmernení EÚ o deťoch v ozbrojených konfliktoch, ako aj usmernení EÚ o násilí na ženách a dievčatách a boji proti všetkým formám ich diskriminácie, a politiky Únie, pokiaľ ide o rezolúciu Bezpečnostnej rady OSN č. 1325 (2000), a to aj sledovaním vývoja v tejto oblasti a podávaním správ a formulovaním odporúčaní v tejto súvislosti.

         2.   Na účely plnenia mandátu OZEÚ okrem iného:

               a)

               poskytuje poradenstvo a v prípade potreby podáva správy o vymedzení pozícií Únie na medzinárodných fórach s cieľom iniciatívne podporovať komplexný politický prístup Únie zameraný na Africký roh;

               b)

               udržiava si prehľad o všetkých činnostiach Únie.

         Článok 4
   Vykonávanie mandátu
   1.   OZEÚ je zodpovedný za vykonávanie mandátu pod vedením VP.
   2.   PBV je s OZEÚ v úzkom spojení a je jeho hlavným styčným bodom s Radou. PBV činnosť OZEÚ v rámci mandátu strategicky usmerňuje a politicky riadi bez toho, aby boli dotknuté právomoci VP.
   3.   OZEÚ svoju prácu úzko koordinuje s Európskou službou pre vonkajšiu činnosť (ESVČ) a jej príslušnými oddeleniami, ako aj delegáciami Únie v regióne a s Komisiou.
   Článok 5
   Financovanie
   1.   Referenčná suma určená na úhradu výdavkov spojených s mandátom OZEÚ v období od 1. novembra 2015 do 28. februára 2017 je 3 500 000 EUR.
   2.   S výdavkami sa hospodári v súlade s postupmi a pravidlami, ktoré sa vzťahujú na všeobecný rozpočet Únie.
   3.   Hospodárenie s výdavkami je predmetom zmluvy medzi OZEÚ a Komisiou. OZEÚ zodpovedá Komisii za všetky výdavky.
   Článok 6
   Vytvorenie a zloženie tímu
   1.   OZEÚ v rámci svojho mandátu a zodpovedajúcich finančných prostriedkov, ktoré má k dispozícii, zodpovedá za vytvorenie svojho tímu. Tím zahŕňa odborníkov na konkrétne politické a bezpečnostné otázky vyplývajúce z mandátu. OZEÚ bezodkladne a pravidelne informuje Radu a Komisiu o zložení svojho tímu.
   2.   Členské štáty, inštitúcie Únie a ESVČ môžu navrhnúť vyslanie personálu na prácu pre OZEÚ. Plat členov takto vyslaného personálu hradí príslušný členský štát, resp. dotknutá inštitúcia Únie alebo ESVČ. K OZEÚ sa tiež môžu prideliť experti, ktorých do inštitúcií Únie alebo ESVČ vyslali členské štáty. Členovia medzinárodného zmluvného personálu musia byť štátnymi príslušníkmi niektorého členského štátu.
   3.   Všetci členovia vyslaného personálu naďalej administratívne podliehajú vysielajúcemu členskému štátu, vysielajúcej inštitúcii Únie alebo ESVČ, a vykonávajú svoje povinnosti a konajú v záujme mandátu OZEÚ.
   4.   Personál OZEÚ je umiestnený spoločne s príslušnými útvarmi ESVČ alebo delegáciami Únie, aby sa zabezpečila súdržnosť a jednotnosť ich príslušných činností.
   Článok 7
   Výsady a imunity OZEÚ a personálu OZEÚ
   Výsady, imunity a ďalšie záruky, ktoré sú potrebné na vykonávanie a plynulý priebeh misie OZEÚ a členov personálu OZEÚ, sa podľa potreby dohodnú s hostiteľskými krajinami. Členské štáty a ESVČ poskytnú na tento účel všetku potrebnú podporu.
   Článok 8
   Bezpečnosť utajovaných skutočností EÚ
   OZEÚ a členovia jeho tímu dodržiavajú bezpečnostné zásady a minimálne normy stanovené v rozhodnutí Rady 2013/488/EÚ (3).
   Článok 9
   Prístup k informáciám a logistická podpora
   1.   Členské štáty, Komisia, ESVČ a Generálny sekretariát Rady zabezpečujú, aby OZEÚ mal prístup ku všetkým relevantným informáciám.
   2.   Logistickú podporu v regióne poskytujú podľa okolností delegácie Únie v regióne a členské štáty.
   Článok 10
   Bezpečnosť
   V súlade s politikou Únie týkajúcou sa bezpečnosti personálu nasadzovaného mimo Únie v operáciách podľa hlavy V zmluvy prijíma OZEÚ v súlade so svojím mandátom a v závislosti od bezpečnostnej situácie v oblasti, za ktorú zodpovedá, všetky reálne uskutočniteľné opatrenia na zaistenie bezpečnosti všetkých členov personálu, ktorí sú pod priamym vedením OZEÚ, predovšetkým tak, že:

               a)

               na základe usmernenia ESVČ vypracuje konkrétny bezpečnostný plán zahŕňajúci konkrétne fyzické, organizačné a procedurálne bezpečnostné opatrenia, riadenie bezpečného presunu personálu do oblasti, za ktorú zodpovedá, a v rámci nej, ako aj riadenie bezpečnostných incidentov, a ďalej pohotovostný a evakuačný plán misie;

               b)

               zabezpečuje, aby všetci členovia personálu nasadzovaní mimo Únie boli poistení pre prípad zvýšeného rizika, ako si to vyžaduje situácia v oblasti, za ktorú zodpovedá;

               c)

               zabezpečuje, aby sa všetci členovia tímu OZEÚ, ktorí sa majú nasadiť mimo Únie, vrátane miestneho zmluvného personálu zúčastnili pred presunom do oblasti, za ktorú zodpovedá, alebo bezprostredne po ňom na primeranom bezpečnostnom výcviku podľa stupňa rizikovosti, ktorý uvedenej oblasti pridelila ESVČ;

               d)

               zabezpečuje vykonávanie všetkých dohodnutých odporúčaní vypracovaných na základe pravidelného posúdenia bezpečnosti a predkladá Rade, VP a Komisii písomné správy o ich vykonávaní, ako aj o iných bezpečnostných otázkach v rámci správy o pokroku a správy o vykonávaní mandátu.

         Článok 11
   Podávanie správ
   1.   OZEÚ pravidelne podáva VP a PBV ústne a písomné správy. V prípade potreby podáva správy aj pracovným skupinám Rady. Pravidelné správy sa rozosielajú prostredníctvom siete COREU. OZEÚ môže poskytovať správy Rade pre zahraničné veci. V súlade s článkom 36 zmluvy sa OZEÚ môže podieľať na informovaní Európskeho parlamentu.
   2.   OZEÚ v koordinácii s delegáciami Únie v regióne podáva správy o najlepšom spôsobe realizácie iniciatív Únie, akou je napríklad príspevok Únie k reformám, ako aj začleňovaní politických aspektov príslušných rozvojových projektov Únie.
   Článok 12
   Koordinácia
   1.   OZEÚ prispieva k jednotnosti, konzistentnosti a účinnosti akcie Únie a v záujme dosiahnutia cieľov politiky Únie pomáha zabezpečovať, aby všetky nástroje Únie a opatrenia členských štátov pôsobili súdržne. Činnosť OZEÚ sa koordinuje s činnosťou delegácií Únie a Komisie. OZEÚ pravidelne poskytuje informácie misiám členských štátov a delegáciám Únie pôsobiacim v regióne.
   2.   V teréne sa udržiavajú úzke vzťahy s vedúcimi delegácií Únie a vedúcimi misií členských štátov, ktorí vyvíjajú maximálne úsilie na pomoc OZEÚ pri vykonávaní mandátu. OZEÚ v úzkej koordinácii s príslušnými delegáciami Únie na miestnej úrovni politicky usmerňuje veliteľa ozbrojených síl operácie EUNAVFOR Atalanta, veliteľa misie EÚ EUTM Somalia a vedúceho misie EUCAP NESTOR. OZEÚ, velitelia operácií EÚ a veliteľ civilných operácií sa podľa potreby vzájomne radia.
   3.   OZEÚ úzko spolupracuje s orgánmi zúčastnených štátov, OSN, AÚ, IGAD, inými národnými regionálnymi a medzinárodnými zainteresovanými stranami, ako aj s občianskou spoločnosťou v regióne.
   Článok 13
   Preskúmanie
   Vykonávanie tohto rozhodnutia a jeho súlad s inými iniciatívami Únie v regióne sa pravidelne skúma. OZEÚ predloží Rade, VP a Komisii správu o pokroku do konca júna 2016 a súhrnnú správu o vykonávaní mandátu do konca novembra 2016.
   Článok 14
   Nadobudnutie účinnosti
   Toto nariadenie nadobúda účinnosť dňom jeho prijatia.
   Uplatňuje sa od 1. novembra 2015.

      V Bruseli 10. novembra 2015

            Za Radu

            predseda

         P. GRAMEGNA

      (1)  Rozhodnutie Rady 2011/819/SZBP z 8. decembra 2011, ktorým sa vymenúva osobitný zástupca Európskej únie pre Africký roh (Ú. v. EÚ L 327, 9.12.2011, s. 62).

      (2)  Rozhodnutie Rady 2011/168/SZBP z 21. marca 2011 o Medzinárodnom trestnom súde a o zrušení spoločnej pozície 2003/444/SZBP (Ú. v. EÚ L 76, 22.3.2011, s. 56).

      (3)  Rozhodnutie Rady 2013/488/EÚ z 23. septembra 2013 o bezpečnostných predpisoch na ochranu utajovaných skutočností EÚ (Ú. v. EÚ L 274, 15.10.2013, s. 1).


title: 2010/519/EÚ: Rozhodnutie Európskeho parlamentu z  5. mája 2010 o účtovnej závierke Európskeho centra pre prevenciu a kontrolu chorôb za rozpočtový rok 2008

text:
               25.9.2010

               SK

               Úradný vestník Európskej únie

               L 252/145

         ROZHODNUTIE EURÓPSKEHO PARLAMENTU
   z 5. mája 2010
   o účtovnej závierke Európskeho centra pre prevenciu a kontrolu chorôb za rozpočtový rok 2008
   (2010/519/EÚ)
   EURÓPSKY PARLAMENT,
   so zreteľom na konečnú ročnú účtovnú závierku Európskeho centra pre prevenciu a kontrolu chorôb za rozpočtový rok 2008,
   so zreteľom na správu Dvora audítorov o overení ročnej účtovnej závierky Európskeho centra pre prevenciu a kontrolu chorôb za rozpočtový rok 2008 spolu s odpoveďami centra (1),
   so zreteľom na odporúčanie Rady zo 16. februára 2010 (5827/2010 – C7-0061/2010),
   so zreteľom na článok 276 Zmluvy o ES a článok 319 Zmluvy o fungovaní Európskej únie,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,
   so zreteľom na nariadenie Európskeho parlamentu a Rady (ES) č. 851/2004 z 21. apríla 2004, ktorým sa zriaďuje Európske centrum pre prevenciu a kontrolu chorôb (3), a najmä na jeho článok 23,
   so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia (ES, Euratom) č. 1605/2002 (4), a najmä na jeho článok 94,
   so zreteľom na článok 77 rokovacieho poriadku a prílohu VI k rokovaciemu poriadku,
   so zreteľom na správu Výboru pre kontrolu rozpočtu a stanovisko Výboru pre životné prostredie, verejné zdravie a bezpečnosť potravín (A7-0104/2010),

               1.

               schvaľuje účtovnú závierku Európskeho centra pre prevenciu a kontrolu chorôb za rozpočtový rok 2008;

               2.

               poveruje svojho predsedu, aby postúpil toto rozhodnutie riaditeľovi Európskeho centra pre prevenciu a kontrolu chorôb, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Jerzy BUZEK

            Generálny tajomník

         Klaus WELLE

      (1)  Ú. v. EÚ C 304, 15.12.2009, s. 112.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 142, 30.4.2004, s. 1.

      (4)  Ú. v. ES L 357, 31.12.2002, s. 72.